'Ocho apellidos vascos'-en 12 kritika • ZUZEU\n‘Ocho apellidos vascos’-en 12 kritika\nBolo-bolo dabil sarean Emilio Martinez-Lázarok zuzendutako ‘Ocho apellidos vascos’ (Zortzi abizen euskaldun) filma. Sekulako arrakasta izan du Espainiako txarteldegietan, Euskal Herrian ere bai, bidenabar. Sarrera honetan ez duzue nire iritzirik topatuko, zerion truño usainak uxatuta ez baitut ikusi. Horren ordez, hemen duzue sarean topatutako kritika sorta bat.\n– La vuelta al humor regionalista de Chomin del Regato (Mikel Insausti, Naiz.info)\n+ ‘Abizenik gabeko giraldillak (I)’ (Angel Aldarondo, Berria)\n– Umorea (Idurre Eskisabel, Berria)\n+ 8 abizen, hainbat izen eta izanik ez (Ana Telletxea, Deia)\n– ‘Falacias, el noveno apellido vasco’ (Alberto Moyano, El Jukebox)\n+ 8 apellidos vascos (Raul Del Pozo, El Mundo)\n– Ocho apellidos (Javier Vizcaino, Deia)\n+ Amor y hecho diferencial (Jordi Costa, El País)\n– “8 apellidos vascos”: Bienvenidos al norte (Jordi Battle, La Vanguardia)\n+ ‘Euskadi tiene un sabor especial’ (Federico Marín, ABC)\n– Un giro muy necesario a la fórmula autonomía-conoce-autonomía (Carlos Marañón, Cinemania)\n+ La película con la que los abertzales se sienten ofendidos (ABC)\ncritica, kritika, ocho apellidos vascos\n11 pentsamendu “‘Ocho apellidos vascos’-en 12 kritika”-ri buruz\nJuan Luis Zabala 2014-03-20 11:48\nBigarren zatia falta zaio (hurrengo asteazkenean aterako da), baina Anjel Aldarondorena ere aipagarria da, nire ustez: HEMEN.\nAuskalo 2014-03-20 13:39\nArtikuluak irakurri ostean ondorio garbi bat atera daiteke: espainian bost ajola zaiela Mikel Insausti Gara egunkariko zinema kritikoa nor den eta ze kritika mota egiten dituen. Topikoa errealitate bilakatuz “Gara”-ri, ezker abertzaleari edota abertzaleei orokorrean egurra emateko edozerk balio du, baita kritika humoretsu batek ere.\nAmonamantangorri 2014-03-20 14:23\nFilma sekulako arrakasta edukitzen ari omen da, Ebroren bi aldeetan. Orain are Jonan de Baraka eta La peluquera aberlache bezalakoekin parrez lehertu izan diren horiek berak joan dira zinemara, eta asko dira.\nAixkiria 2014-03-20 16:08\nNei pelikulak ez dit urrin onik ematen… vaya semanita-vaya kakitakoan antza somatzen, baina kritika ezkorra egin dioten arteko inor jun al da pelikula ikustera?\nPeru Dulantz 2014-03-20 16:48\nOrain “Vaya Semanita euskalduna” ere jasan behar dugu “Irrikitaun”. Esketx gutxi batzuekin barre egin dudala aitortzen dut, baina gehienetan irribarrea izoztuta eta asper-asper eginda ihes egin behar izan dut beste kate batzuetarantz…\nAndoni Errazkin Beratzadi 2014-03-20 16:50\nUmore koloniala da. Zergatikan ez: Zortzi amizen espainiar filma? Eta espainiar arazoaz humorea egin. Zortzi amizen frantziar filma ere. Eta zentsura koloniala. Noiz eginen da ETAri buruzko filma? Estatu inperialek ez dute inoiz ere utziko. Hori soilikan Euskal Estatua eratu eta mende erdirat etorriko da. Iraultza benetakoa denean, benetakoa da. Mundu oso batek mundu oso bat jaten du. Estatalismoak kolaborazionismoa jaten ari duen honetan, kolonialismoa bilusten ari gara. Eta ez dira zortzi amizen euskaldun izanen, amizenek edo abizenez ez baitute determinatzen amerria edo aberria. Merituak determinatzen du. ASKATASUNA!!!\nbadagobai 2014-03-21 01:27\nEiten ai dia ba ETAri buruzko film bat. LASA TA ZABALA.\nAndoni Errazkin Beratzadi 2014-03-21 12:04\neuskal literatura euskaraz ekoizten den literatura da\neuskal zinema euskaraz ekoizten den zinema da\neuskal arkitektura euskaraz ekoizten den arkitektura da\nnon dago euskal literatura?\nmiranda, álvarez, saizaharbitoria, aresti, krutwig, atxaga, sarrionandia, uribe, cano\nnon dago euskal zinema?\nzer, aupa etxebeste? zer, bi amona lesbiana horiena? zer, kimuak laburmetraien fraude koloniala?\nnon dago euskal arkitektura?\nzer, baserriko etxeak? zer, nabar gazteluak? zer, Donostiako arkitektura eskolako fraude koloniala?\nItzain 2014-03-20 17:32\nBai, irrikitaunek nahiz kontrako eztarriak badute txomindelregatitisa ere. Zailago da eta kolonoei edo agintariei barre egitea…\nAmonamantangorri 2014-03-20 20:41\nAlkainek eta koadrilak Harrapazank-ekin lortu zutena badu meritua, baina harago joan beharra dago umore murritz, dialektal (batuan egitea ez omen zaie “ateratzen”), folklorikotik beste zerbait landuxeagora.\nEa noizbait -mende erdi barru edo- lortzen den La2eko “Splunge”-ren antzeko gauza bat euskaraz egitea…\nnineu 2014-04-19 13:06\nba bitxia da jendea identifikatzen dela topiko horiekin, azkenean topikoa, euskal jende borrokalariarena, alegia,jendeari gustatzen zaio. Jendea ez doa zinemera euskaldunez barre egitera, joaten da identifikatzen delako…bitxia ezta?? Borrokalariak gara, euskara maite dugunok, bihotz onekoak!! horixe ikusi dut nik zineman, nahiz eta nik auzo lotsa sentitu. Jendeak euskal nortasuna ikusi behar du, eta horrekin jantzi. Athletic zaletasuna ildo beretik doa…


< Oiloen irakaspena | Bokazioan harrapatuta >\nMetrokoadroka kolektiboak ohikoa duen bezala, hainbat arte mota elkartu dira sorkuntza honen inguruan bai taula gainean bai taularatu aurretik, letra larriz idazten dugun artea gauza estatikotzat, bukatutzat eta monolitikotzat jo ez izanaren seinale. Ikusi berri dugun produktu eszenikoa iazko udaberrian jaio zen, eta izen bereko liburua orduan ere atera zen kalera, Idoia Beratarbideren zuri-beltzeko ilustrazio alegoriko finekin hornitua. Liburuaren azal gogorrean arrosaren gamako koloreak ziren nagusi, oso hautu iradokitzailean, eta Mr. Señora-z gain, Oier Guillanen beste testu batzuk aurkitzen ziren bertan bilduta, aspaldiko Arra, arraroa haien artean. Hortik, liburuaren izenburu osoa: Mr. Señora eta beste ileorde batzuk.\nBertan aurkitu dut ez dela lehen aldia Oreretako taldeak teatro-errezitaldi formula darabilena. Hain zuzen ere iazko udaberri berean jaio zen Minari buruzko solasaldiak delako pieza, kolektiboaren kemen —espero dugu— agortezinaren bidetik, eta nik esango nuke liburuko beste zati edo, behintzat ideia batzuk, taula gainera ekarri dituztela oraingo emanaldian, gutxienez anti-manifestuarena, hain erakargarria eta garaikidea, are gehiago, futurista ere egiten zaiguna.


Ipar Euskal Herrian 90eko hamarkadan sorturiko talde arrakastatsuenetako bat izan zen Sustraia. Plaza talde gisa sortu zen, eta dantzaldietan bereganatu zuen ospea, rock kontzertuen zirkuitura jauzi egin aurretik. Haatik, dantzaldietara itzuli da azken urteetan, estilo nahasketa lehergarri bezain dantzagarria eskainiz. Patrick Mixelena Mixu kantaria zen taldearen ikur, agertokietan erakusten zen indar eta ikusgarritasuna dela medio. 2009ko urtarrilaren 2an hil zen Mixelena, bihotzekoak jota.\nIraupena: 38' 18"\nArgi kodea: AG CD 448\nSamuel Balerdi, teklatuak\nFranck Aziza, gitarra\nHaitz Goni, baxua\nPatrick Mixelena 'Mixu', ahots nagusia\nLaurent Feriol, baxua\nChristophe Toquefere, baxua\n2005 - Agorila\nBeti bidean(Patrick Mixelena)\nIpurditik bihotzarat(Patrick Mixelena, Jimmy Arrabit, Franck Aziza, Samuel Balerdi)\nBaila con tu botila(Patrick Mixelena)\nGehiago(Patrick Mixelena, Jimmy Arrabit, Franck Aziza, Samuel Balerdi)\nBai(Patrick Mixelena, Samuel Balerdi)\nJe faisais du vélo(Patrick Mixelena, Franck Aziza, Samuel Balerdi)\nDenbora pasatzen da(Patrick Mixelena, Samuel Balerdi)\nOn y va tous(Patrick Mixelena, Samuel Balerdi)\nAski dut(Patrick Mixelena, Franck Aziza)\nSustraia dance(Patrick Mixelena, Jimmy Arrabit, Franck Aziza)\nSustraia 1992an sortu zuten, Lapurdin, Jean-Marc Beheretxek (bateria jotzailea eta musikaren egilea), Pantxoa Malmyk (gitarra), Filipe Garatek (eskusoinua), Beñat Zozaiak (baxua; geroago King Mafrundi taldean aritutakoa) eta Patrick Mixelena Mixu-k (ahotsa). Abenduaren 31n egin zuten lehen emanaldia, Heletan (Lapurdi), eta 1994an lehen maketa grabatu zuten, hurrengo urtean Agorila diskoetxearen bidez konpaktu formatuan berrargitaratu zutena. Segi, segi izeneko lan horretatik 10.000 ale saldu zituzten. Hortik ondorioa: “Iparraldeko etxe euskaldun guztietan gure disko bat dago” (1).\n‘Euskal label’ diskoaren aurkezpenean. (Berria)\nEuskal label diskoan “euskal rock&rolling”-ari ekin zion Sustraiak: dantzarako kantuak, alaiak, rock, ska, reggae eta bestelako doinuen nahasketa biziak… “Xardina kuzkuz“, “Xibidi”, “Amatto”…\nTaldeak egonkortasuna lortu zuen hurrengo urteetan, eta 1999an Madrilgo Ska-P talde arrakastatsuarekin nazioarteko bira bat egin zuen. Halaber, Parisko La Cigalle areto ezagunean jotzeko aukera izan zuen. Berehala iritsi zen laugarren diskoa, Bi mila (MSI, 2000), non euskaraz ez ezik gaztelaniaz eta frantsesez ere abestu zuten. Korroskada taldearen “Torero” kantu ezagunaren moldaketa eta Petti kantariaren kolaborazioa daude disko horretan. Lan horrekin ugari izan ziren Frantzian eta Ipar Euskal Herrian eman zituen kontzertuak -Hegoaldean ezezaguna izaten jarraitzen zuen-, baina horren ondoren geldialdia etorri zen. Bi musikarik taldea utzi zuten (Jean-Marc Beheretxe eta Jaye Proctor), eta 2004ra arte ez zen Sustraiaren berri izan.\nBerriz ere eraberriturik itzuli zen taldea, hiru taldekide berrirekin: Jimmy Arrabit (bateria jotzailea; Itoiz, King Mafrundi), Sam Balerdi (teklatua) eta Didier Etxeberria (baxua). Horiek grabatu zuten taldearen bosgarren diskoa, Ze bizia (Agorila, 2004). Christian Barbe eta Patrick Mixelena arduratu ziren doinuak sortzeaz, eta hitzekin Mikel Markez kantari gipuzkoarraren laguntza izan zuten, gaztelaniaz abesturiko bi kantetan: “Medio loco” eta “Despacito lo blandito”. Galdutako egonkortasuna berreskuratu zuen taldeak, errepidera itzuli zen, rock emanaldiak eta herrietako jaietako dantzaldiak tartekatuz, eta, 2006. urtean, Frantziako jaialdi garrantzitsuenetako batean parte hartu zuen: Parisko Printemps de Bourges jaialdian.\nIa segidan heldu zen Beti bidean (Agorila, 2005), rock latinora lerrotutako diskoa, Franck Aziza baxu jotzaile berriarekin. Eta 2008an, 15 urteko ibilbidea ospatzeko, DVD bat kaleratu zuen. Haatik, 2009ko hasieran taldeak ezusteko latza jasan zuen: Mixu abeslaria zendu zen, errugbi partida baten hasieran abestu ondoren.


Ongizatea, garapen iraunkorra eta komunikazio plana dira Amankomunazgoko aurrekontuen “helburu nagusiak” - Durangaldea - Anboto.org\nOngizatea, garapen iraunkorra eta komunikazio plana dira Amankomunazgoko aurrekontuen “helburu nagusiak”\nAnboto 2020-01-16 19:20\nAmankomunazgoak 6.694.654 euroko aurrekontua izango du 2020ko jardunerako, iaz baino %2,97 gehiago. Gaur onartu dira EAJren eta Abadiñoko Independenteen botoekin. Aurka egin dute EH Bilduk eta Herriaren Eskubideak. Iritzi kontrajarriak agertu dituzte komunikazio planari, garapen iraunkorrarerako planari eta Larrialdietarako Laguntza Sozialei buruz\nGaur onartu dituzte 2020ko Amankomunazgoko aurrekontuak gobernu taldea osatzen duten ordezkarien babesagaz. “Herritarrenganako zerbitzuetan sakontzen duten aurrekontuak dira, ongizatea helburu dutenak, kudeaketa garden bat helburu dutenak eta aukera berriak zabaltzen dituztenak” azaldu du Josune Escota zinegotzi durangarrak.\nAurreikusitako neurrien artean daude “adinekoentzako eguneko arreta zerbitzua martxan ipintzea”, “zaintzaileentzako Zainduz programa bultzatzea”, “prestakuntza eta enplegu foroa sortzea”, garapen iraunkorrari lotutako “plan estrategiko” bat sortzea eta komunikazio plan bat diseinatzea. Amankomunazgoko iturriek adierazi dutenez, diru-kopuru osoaren “%57,67 herritarrentzako zerbitzuetara” bideratuko da.\nKomunikazioa eta larrialdi laguntzak\nOposizioko bi taldeek aurrekontuen aurka egin dute. EH Bilduren iritziz hiru dira desadostasunerako puntu nagusiak: Presidentearen soldataren igoera, plan estrategikoa garatzeko modua eta komunikazio plana. Aitor Lopez bozeramailearen esanetan, komunikazio plana “gobernuaren eta presidentearen irudia sustatzera” bideratuko da “zerbitzuak sustatu beharrean”. Komunikazio planerako diru-partidei dagokienez, bi aldeak ez daude ados. Aurreko legegintzaldian komunikaziora bideratutako kopurua “bikoiztu” egingo dela uste du koalizioak eta kopuruak aparteko aldaketarik ez duela diote jeltzaleek.\nNeskutz Rodriguez Herriaren Eskubidea taldeko kideak ere ez ditu aurrekontuak babestu. Haren esanetan, Larrialdietarako Laguntza Sozialak gutxitzen dira aurrekontuetan, “gutxi batzuen mesedetan”.\nMireia Elkoroiribe presidentearen arabera, “pozgarria” da aurrekontuen onarpena, horrek, “bizilagunen ongizatean, iraunkortasunean eta gardentasunean aurrera egitea” ahalbidetuko duelako.\nOsoko bilkura hasi aurretik minutu bateko isilunea egin dute ordezkariek, pasa den astean Durangoko banketxe batean hildako laguna gogora ekartzeko. Gertakari “ikaragarria eta tamalgarria” izan dela esan du Elkoroiribek.


“Nahi ote duzu Kaledonia-Berria burujabetza osora heltzea eta independente bilakatzea?”. Galdera horri erantzun beharko diote erreferendum bidez urriko lehen igandean Frantziaren menpe segitzen duen Kaledonia-Berriko herritarrek. 1853an indarrez kolonizatuak izan ziren eta orduz geroztik, kolonia izatetik estatutu bereziko kolektibitate izatera pasa arren, Frantziaren barne izaten segitzen du Pazifikoko irla multzoak. Erreferendumaren oinarrian dagoen gatazka politikoari begira jarri gara, azken berrogei urteetako aktualitatean zentratuz.\n"Atera gaitezke 1853az geroztik zapaltzen gaituen sistematik! Esnatu gaitezen, zutitu gaitezen! Ez bagara sistema kolonial honetatik ateratzen galdurik gaude!”. Rock Wamytan kanakaren hitzak dira, irailaren 5eko Baietzaren festa handia-n luzaturikoak. 1853ko irailaren 24an kanaken autodeterminazio eskubidearen gainetik pasaz, Kaledonia-Berria izena jarri eta Frantziaren kolonia bihurtu zuen Napoleon III-k Pazifikoko irla multzoa –Euskal Herria baino pixka bat ttipiagoa den lur zatia, gaur egun 271.500 biztanlekoa–. Orduz geroztik, “kolonia” izendapenetik 1946an “Itsasoz haraindiko Frantzia” estatutura eta 1999an “estatutu bereziko kolektibitatea” izatera pasa arren, inoiz ez dute burujabetza politikoa berreskuratu. Urriaren 4an izanen dute ordea, erreferendum bidez independentzia berreskuratzeko aukera.\n1970. hamarkadaz geroztik intentsifikatuz joan da gatazka politikoa. Horren ondorio dute hitzordu garrantzitsu hau kaledoniarrek. “Nahi ote duzu Kaledonia-Berria burujabetza osora heltzea eta independente bilakatzea?” galderari baietzaz ala ezezkoaz erantzutera deituak dira. Independentziari buruzko hirugarren erreferenduma dute hau, 1998ko maiatzaren 5ean izenpeturiko Noumeako akordioei segi –ezetzak irabaziz gero, oraindik beste bat antolatzeko bermea dakar akordioak–.\n2018ko azaroaren 4an luzatu zitzaien galdera berari erantzun beharko diote. Duela bi urte ezetza gailendu zitzaion baietzari: %56,67k ezetzaren alde eta %43,33 baietzaren alde –18.500 botoren aldearekin–. Galdu arren, independentisten emaitzak ezustekoa eragin zuen, ez zelako hainbeste espero. Aldekoek baikorki baloratu zituzten emaitzak, jakinik gainera Alderdi Laborista eta USTKE sindikatu independentistek bozketan ez parte hartzeko dei egin zutela. Ez zituzten onartu bozketa-baldintzak: “Autodeterminaziotik izena soilik duen erreferendumean ez du parte hartuko Alderdi Laboristak”, erranez azaldu zuten kongresuan harturiko erabakia. Bozketan parte hartzeko baldintzei segi, kanakak gutxiengo zirela eta ez zitzaiela autoktono guztiei erreferenduman parte hartzeko aukera automatikoki eman salatu zuten. Nola ez, independentisten artean eztabaida eta desadostasun gogorrak eragin zituen erreferendumaren gaiak, azkenean, bi estrategien arteko talka zutelako: 30 urte lehenago –Matignoneko akordioetan– adostu erreferenduma onartuz independentzia nahia ahal bezainbat zabaldu, bozketa irabazteko esperantzarekin; ala boikota egin, kanaken autodeterminazioa zangopilaturik zelako eta baietzak irabazteko aukerarik ia ez zelako. Hainbat alderdi independentista batzen dituen FLNKS Askatzeko Nazio Fronte Kanaka eta Sozialistak aldiz, baietzaren aldeko kanpaina eraman zuen buru belarri. Aldi honetan ordea, FLNKSz gain, Alderdi Laborista eta USTKE ere dabiltza baietzaren alde kanpainan eta matematikoki horrek emaitza hobeak ekarri beharko lizkieke independentistei. Hautesleriaren osaketa moldaturik da eta horrek ere eragina izan du boikotik ez egiteko erabakian: 2018az geroztik bozkatzeko adinean diren kanak gazteak automatikoki sartzen dira hauteslerian (europarren ondorengoak ez, eskaera egin eta baldintza batzuk bete beharko dituzte).\n1987ko irailaren 13an izan zuten lehen erreferenduma: “Nahi duzu Kaledonia-Berriak independentzia lortzea ala Frantziako Errepublikaren barne gelditzea?”. 1980. hamarkadan areagotuz eta orokortuz joan zen giro odoltsua lasaitzeko asmoz erabaki zuen bozketaren antolaketa 1985ean Parisek, Pisani Planaren bidez –Frantziako Gobernuak Edgard Pisani ezkertiarra izendatu zuen Kanakyko gatazkaz arduratzeko–.\n1980ko hamarkada odoltsua\n1987ko irailaren 13 horretan Frantziaren barne gelditzearen alde agertu ziren bozkatzaileen %98,30ak, kanakek bozketa boikotatzeko erabakia harturik. Ez zuten parte hartzeko asmorik: “Ez du inolako erreferendumek independentziaren eskubidea zalantzan jarriko”, argi utzi zuen Jean-Marie Tjibaou lider independentistak. Orduko deskolonizazioaren aldarriari Parisek autonomia gehiago proposatuz eta errepresio bortitzez erantzuten zion. Erreferendum egunean kanakak etxean geratu arren, Frantziaren begietan kaledoniarrek hitz egin zuten: “Beti erran izan dut Kaledonia-Berria frantsesa zela, kaledoniarrek hori nahi dutelako eta nahi duteino horrela geldituko da. (Erreferendum bidez) mintzatu dira, frantses gelditu nahi dutela adierazi dute”, Bernard Pons Itsasoz haraindiko Frantziako ministroaren hitzak dira. Kanaken azalpenek ez zuten oihartzunik Parisko bulegoetan, ezta kanpaina garaian independentziaren alde burutu gose grebek, boikotek zein manifestazioek ere. Irlako europarrek eta hauen seme-alabek –caldoche izendatuek– ez zuten independentziarik nahi eta azkarki mobilizatu ziren ezetzaren alde. Bandera zuri-urdin-gorri bana eskutan, 25.000 lagun bildu ziren erreferendumaren aitzineko egunetan antolatu Askatasunaren besta-n.\nDeskolonizazioaren aldarriaren egituraketan bi faktorek eragin zuten: mundu mailako deskolonizazio borrokak –batez ere Pazifikoan independentzia berreskuratu zuten hainbat irlen artean– eta 68ko Maiatza Hexagonoan bizi izan zuten kanaken itzulerak.\n1950. hamarkadaz geroztik loraturiko autonomia aldarritik independentzia aldarrikatzera pasa ziren; lapurturiko lurrak berreskuratzeko ekintzak biderkatu zituzten; eskualde mailako borroka komiteak sortu zituzten; kanak identitatea harrotasunez plazaratu zuten; alderdi gisa egituratu ziren –1984ko irailean “Kanakyren independentzia sozialista” helburu FLNKS egituratu zuten–; eta abar. Baina ogi purruxkak zituzten paretik: 1978an lur erreforma bozkatu arren, lurrek caldocheen esku segitzen zuten eta independentzia eskaerari ere autonomia proposamen batekin erantzun zitzaion 1984an –nahiz eta 1983ko Nainville-les-Rochesen burutu lehen negoziazioetan Parisek “independentziarako berezko eskubidea” aitortu zien kanakei–. Hori horrela, protesta formak erradikalizatu zituzten, blokeoak eginez eta hauteskundeak boikotatuz besteak beste. “Kanakyko behin-behineko Gobernua” ere osatu zuten, Tjibaou presidente hautatuz. Parean, haien pribilegioak zalantzan ikusirik, caldocheak ere antolatu ziren, baketsuki –Jacques Lafleur buru, 1977an sortu RPCR alderdia indartuz zihoan– zein bortizki. 1984ko abenduaren 5eko gertakari latza dugu horren adibide: FLNKSen bilera batetik etxera zihoala, kolono komando batek hamar independentista erail zituen –tartean, Tjibaouren bi anaia; Tjibaou bera zuten jomugan, baina azken unean ezin izan zen bilerara joan–. 1985eko urtarrilaren 12an berriz, Eloi Machoro independentista ospetsua eta Marcel Nonnaro militantea zituzten erail jendarmeek –bezperan, europar gazte bat hilik aurkitu zuten, caldocheen komunitatearen haserrea areagotuz–. Independentziaren aldarriari tiroz erantzuteko hautua egin zuen Frantziak, beste behin. Bi hilabete horietan ehun kanak baino gehiago preso sartu zituzten. Hala eta guztiz ere, independentzia zerumugan jarrita, elkarrizketaren bidea ez zuten baztertu kanakek, Tjibaouk Parisen eta Nazio Batuen Erakundearen egoitzan bilerak biderkatzen zituela.\nPisaniren tokia hartu zuen 1986an Jacques Chirac eskuindarrak eta erantzuna aldatu egin zen: “Errepublikako presidenteari dagokio afera kudeatzea, gure instituzioen errespetua eta lurralde nazionalaren batasunaren ardurak bere gain dituelako. Lehendabizi, Pisani Plana eten behar dugu, kaledoniarrak –kaledoniar guztiak– bortizkeriatik babesteko”, Chiracen hitzak dira, Machoro eta Nonnaroren erailketaren biharamunean.\n1984ko abenduaren 5eko sarraskiaren errudunak zuritu zituzten 1987ko urrian –ordainsaria emanez gainera–. Kanaken haserrea eta ezintasuna eragin zituen Justiziaren erabakiak. “Justiziarik ez bada eta jendarmeek eta armadak segitzen badute probokatzen eta izialdura hedatzen, orduan anaitasunezko komunitate bat izateko esperantzarik ez da. Desesperazioa baino gehiago nekea. Nekatuta gaude esplikatzeaz. Hiruzpalau urtez lau estatutu ukan ditugu eta aldi oro solaskide berri bat dugu parean, zeineri berriz ere esplikatu behar zaion gurea. Esplikatu zer? Gizakiak garela. Ez dugula nahi beste batzuek gure etorkizunaz erabakitzea. Gure biziak eta heriotzak gureak direla eta inork ez duela dretxorik horretan eskua sartzeko. Baina gaur egungo indar-harremanean, batez ere Justizia horrela mintzo denean, zaila zaigu. Oroitarazten dizuet nire tribua bi aldiz errea izan zela, 1917an aitaren ama hil zutela militarrek, gure tribua suntsituz eta orain, bi anaien heriotzari buruzko epai hori daukagu… Askatasunaren alde gabiltza, baina askatasuna bizidunentzat da, ez hilentzat”, Tjibaouren hitzak dira, Hexagonoan luzaturikoak entzule zuri ttattardunei. Hortik gutxira etorri ziren 1988ko apirileko Ouveako bahiketak. Frantziako presidentetzarako hauteskundeen lehen itzulia baino bi egun lehenago, militante kanak batzuk jendarmeria batera sartu eta jendarmeak bahitu zituzten, bigarren itzulira arte atxikitzeko xedez –hauteskunde horien egun berean finkatu zituen Frantziak Lurraldeko Kongresu berrirako bozketak, kanakek boikotaturikoak–. Odol putzu bilakatu zen ekintza: sartzerakoan lau jendarme hil zituzten eta erantzuna Paristik bideratu eta poliziek hemeretzi militante kanak hil zituzten, gehienak buruan tiro eginez. Aurretik, kanaken etxeak erre eta bertan zirenak torturatu zituzten gordelekua jakiteko helburuz. Urte batzuk geroago aitortu zuen orduko jendarmeen buruak “Paristik jaso presioak” eragin zuela bahiketa “modu eskandalagarrian kudeatu izana” eta “negoziazioari lekua utzi izan balitzaio” posible izango zela “modu baketsuan konpontzea”.\nGerra zibil giroa baretzeko asmoz, izenpetu zituzten Matignoneko akordioak 1988an\nGerra zibil giroa baretzeko asmoz, bi hilabete geroago izenpetu zituzten Matignoneko akordioak, Tjibaou independentistaren eta Jacques Lafleur independentziaren aurkakoaren artean, guztia Frantziako Gobernuaren onarpenarekin, Michel Rocard lehen ministroaren gidaritzapean. Bertan finkatu zuten autodeterminazioari buruzko erreferendumaren antolaketa –galdeketa aitzineko hamar urteetan Kanaky herriaren garapena eta eskumen instituzional zein ekonomikoak bideratzeko konpromisoa ere hartuz–. Akordio hau berretsi eta zehaztuko zuten hamar urte geroago izenpeturiko Noumeako akordioek.\nBortizkeria zurrunbilo erdian, negoziatzea onartu eta akordio hau adostu izana kanakei “esplikatu eta berriro esplikatu” beharko zitzaiela zion arduratsuki Tjibaouk. Nekea nabari zitzaion: “Ez naiz politikaria, lurreko gizona naiz; nekatua naiz, independentzia nahi dut pixka bat pausatzeko” zion irritxoa bisaian. Parisi dagokionez konfiantzarik ez zuenez, independentziari buruzko erreferenduma exijitu zuen –eta lortu ere–. Ez zituen ordea denak konbentzitu. Independentziaren aurkako Lafleur caldoche lurjabe handiarekin bostekotea trukatu izanak ezinegona sortu zuen kanak batzuengan. Berriro bortizkeria nagusitu zen irlan. Aldi honetan ordea, independentisten artean: 1989ko maiatzaren 4an, Ouveako bahiketen oroitza ekitaldian zirela, Djubelly Wéa independentistak hil zituen Jean Marie Tjibaou eta FLNKSko kide Yeiwéné Yeiwéné. Kanakian sekula ikusi gabeko jendetza bildu zen ehorzketen kari. 54 urterekin hil zuten Tjibaou, FLNKSren sortzaileetakoa, protestetan zein negoziazioetan bizia emandakoa. Eta hastetik bururaino independentziaren alde ariturikoa: “Autonomia estatuturik ez dugu nahi, kolonizazioaren beste forma bat izango litzatekeelako”.\n31 urte geroago dute beraz negoziazioetan finkatu hitzordua, independentziari buruzkoa. 30 urte iragan dira, 1988ko ekainaren 26ko akordioan adosturiko bide-orriari segi, eskumen gehiago lorturik, hein batean lurraldearen garapena bertatik erabakitzeko eta bideratzeko asmoz. Hamar urte geroago izenpetu Noumeako akordioek ekarri zuten Kaledonia-Berriko Kongresuaren eta Gobernuaren sorrera, zeinetan kanaken presentzia segurtaturik den lurraldea hiru probintzietan zatiturik –Iparraldeko Probintzian eta Leialtasun Uharteetan kanakak dira boterean, Hegoaldeko Probintzian ordea caldocheak–. 30 urteen bilana gazi-gozoa dela erran daiteke: eskumenen aldetik autonomia handia lorturik –independentziaren aldarriari autonomia gehiagorekin erantzutea izan da Frantziaren estrategia hastapenetik– eta kanaken eta caldocheen arteko berdintasunaren alde aurrerapausoak izan arren, desoreka sozioekonomiko eta kultural handiak sendi dira oraindik (hezkuntza, hizkuntza, enplegu zein osasunaren arloan adibidez).\nIndependentismoari dagokionez, batasuna ahulduz joan da 1990. hamarkada erditsutik goiti, zatiketek beste alderdi eta egitura batzuk sorraraziz. Belaunaldi gazteen artean ere ez da hain presente independentziaren gosea, 1980. hamarkada arteko errepresio eta diskriminazio politikak gutxiago pairaturik. Dena dela, erreferendumaren bezpera honetan, baietzaren aldeko kanpaina egiten dabiltza guztiak, eta nola ez, gazteak mobilizatu nahian dabiltza. Guztien ahotsa beharko duelako baietzak.\nParte hartzeari buruzko eztabaida mahai gainean izan da hastapenetik: zeinek erabaki dezake Kanaky herriaren independentziaz, jakinez kanaken autodeterminazio eskubidea dela oinarrian? Lehen bi erreferendumak boikotatu izanak oinarrian desadostasun bera zuen –aho batez boikotatu zuten 1987koa, independentisten parte batek ez zuen parte hartu 2018koan–. Finkatu arauei segi, gutxiengoan direlako kanakak.\nINSEE estatistika institutuaren 2014ko datuei segi, Kanaky herrian %39 dira kanakak. Presoak lehenik, hortik gutxira “kolono libreak”, zurien presentzia emendatuz joan zen, estrategikoki hala erabakirik. XIX. mende bukaeran 20.000 jatorrizko europar eta 27.000 autoktono ziren –1853tik 1920ra erdira jaitsi zen kanaken biztanleria, errepresio, miseria eta Europatik ekarritako eritasunengatik–.\nKolonia izatetik Itsasoz harandiko Frantzia izatera pasa arren, politika berak segitu zuen ordea. 1960. hamarkadaz geroztik ere, nikela ustiatzeko eta independentisten pisua txikitzeko asmoz, biztanleriaren bidezko kolonialismoa sustatzen segitu zuten Frantziako gobernuek. Pierre Messmer lehen ministroak Xavier Deniau Itsasoz haraindiko Frantziako estatu idazkariari 1972an bidali gutuna dugu froga: “Autoktonoen aldarri nazionalista gaindituko dugu baldin eta Pazifikoan sortu ez garen komunitateok gehiengoa osatzen badugu. Metropoliko eta Itsasoz haraindiko Frantziako frantsesen immigrazio masiboari esker ez litzateke mehatxatua izan behar Frantziak Kaledonian duen presentzia”. 1969tik 1976ra 20.000 etorkin zuri instalatu ziren irlan, biztanleria %20 emendatuz.\nHori horrela, independentziari buruzko galdeketan gutxiengoa osatzen dute kanakek: bozkatzaileen %46. Noumeako akordioei segi, honako hauek dute bozkatzeko eskubidea: akordioa ontzat emateko 1998ko bozketan parte hartzen ahal zutenek; ohidurazko estatutu zibila dutenek, hots, kanakek; 2014ko abenduaren 31 aitzin gutxienez 20 urtez bertan bizi izan direnek; 1989az geroztik sorturikoek baldin eta guraso batek 1998ko bozketan parte hartu ahal izan bazuen (1989 aitzin sorturikoentzat, behintzat 1988tik 1998ra bertan bizitu badira). Bestela erranda, %4ak ez du parte hartuko –nagusiki 2014az geroztik instalaturiko etorkinek–.\n2018ko erreferendumean bildu ziren Frantziako estrategiaren uztak: Hegoaldeko Probintzian, zeinetan caldocheak nagusi diren eta biztanleriaren bi herenak bizi diren, ezezkoak irabazi zuen, botoen %74 bilduz. Kanakak nagusi diren beste bi probintzietan baietza nagusitu zen –Iparraldeko Probintzian %76 eta Leialtasun Uharteetan %82 lortuz–. Klase arrakala ere begi bistakoa izan zen: hegoaldean dira klase altukoak, hots, caldocheen artean. Duela bi urte abstenitu zen %19ari begira dira baietzaren zein ezezkoaren aldekoak. Bi aldeak dira kanpaina sutsua eramaten ari. Baietzak irabaziz gero, “hiru urteko trantsizioa” eskatua du FLNKS-k “Estatu kultur-anitza, demokratiko eta laikoa” osatzeko gisan. Ezetzak irabaziz gero, beste erreferendum bat antolatuko dute bi urte barne.\nMickael Forrest FLNKS-ko kidea, kanpo-harremanen arduraduna\n"Jendeak ulertu du kanpaina ez dela bakarrik politikarien kontu bat"\nGoizetik arratsera, baietzaren aldeko kanpaina eramaten dabil Mickael Forrest FLNKSko kidea, Kanakian gaindi zein nazioartean –2018an Euskal Herrian egon zen–. Agenda betea ukan arren, tartetxo bat hartu du gure galderei erantzuteko. Itxaropentsu da: FLNKS koalizio independentista historikoaz gain, aldi honetan beste hainbat egitura ere badabiltzalako baietzaren alde.\nErreferendumerako egun gutxi falta direla, zein giro da Kanakian?\nTentsioa sendi da, arrazoi askorengatik. Tartean, Frantziako Gobernuak eskua sartzen duelako herri barneko aferetan, izan nikelaren ustiapenari ala bozkatzaileen zerrendari dagokienez. Koronabirusaren biharamun honetan egunerokoa goibela dugu, ekonomia zailtasunetan da; baina aldi berean pandemia horrek argiki erakusten digu independentzia dugula onerantz egiteko bide bakarra.\nAldekoen eta aurkakoen artean zer nolako giro duzue?\nNoumeako akordioak bizi izan zituztenak kanpaina egiten dabiltza. Eztabaida badago plazan eta bi proiektuak dira parez pare jarriak. Hala eta guztiz ere, desoreka handia dago tokiko komunikabideetan. Egunkari bakarra dugu eta ezetzaren aldekoek dute honen kontrola; noski, horrek ondorioak ditu kanpaina garaian. Hor ere Paristik datoz tentsio batzuk –tartean, Frantziako bandera eta ereserkia erabiltzeko baimena eman izana, bozka-araudiak hori debekatu arren–.\n2018an ezetza gailendu zen, baina, baietzak %43,3 bildu izanak sorpresa eragin zuen. Aldi honetan zer espero duzue?\nIndependentzia! Baikor gara, beste hainbat egiturak ere egin duelako baietzaren alde kanpainan. Pentsa, Eliza ere baietza bozkatzearen alde agertu da. Iruditzen zait jendeak ulertu duela kanpaina ez dela bakarrik politikarien kontu bat, eta guztien esku dela kanpaina egitea bere familian, auzoan, leinuan, eta abarretan.\n1980. hamarkadako gatazka politiko bortitzaren emaitza da erreferenduma. Belaunaldi gazteak ezagutzen ote du zuen historia?\nLan handia dago egiteko historiaren transmisioari dagokionez. Hala ere, errango nuke FLNKSko gazteriak informazio eta kontzientziazio lan hori egiten duela.\nKanpainan beldurra erabiltzen ari dira ezetzaren aldekoak.\nBeldur horrek erosotasun kolonialean du oinarria. Baina haratago joan eta gure herriaren benetako erronkei begiratu behar diegu: kapitalen ihesari edo baliabide naturalen ustiaketari, adibidez.\nErreferendumaz gain, nola doa zuen mugimendu independentista?\nGure herriaren askatasunaren eta justiziaren aldeko borroka da hau. Kontsumo eredua galdekatzera eraman gaitu koronabirusaren krisiak eta bai, gure independentismoa bestelako jendarte baten alde eta klima larrialdiaren aurka dago argiki. Egunero ditugu gogoan herriaren alde borrokatu ziren gure arbasoak, baina aldi berean, biharko belaunaldiarentzat gabiltza.\nKanal hauetan artxibatua: Estaturik gabeko nazioak | Kolonialismoa | Kanaky herria | kaledonia berria


HARI HAUSKORRAK – Guraso.eus\nArtikulua irakurtzeko musika proposamena\nJaio zinenetik gure bizitzetan iraultzak sortzeko gaitasuna ekarri duzu zurekin. Mundu honetan, zeurea ere izanik, beste norabait eramango bazintu bezala, zarenak.\nBegirada bakar batek, hainbeste esan nahi duenean iristen naiz zuregana. Xamurtasunean murgildu nintzen jaio zinenetik eta horrek dakarren bizipena ezinbestekoa bihurtu zait bizitzan. Ezintasunetik haratago doan sentipena da, egunerokoan bizi dugunak dakarkiguna.\nBidea ohikoa denean zaila da batzuetan ezinbestekoak diren printza txikiak kontutan izatea. Bidea desberdin egitea besterik ez dagoenean agertzen dira leiho eta kolore berriak. Usain eta dastapen ahaztuak berrantolatu beharra. Bestearengana iristeko egin beharreko bidean dauden altxorren aurkikuntza. Zailtasunak gainditzea. Erori eta berriz jaikitzea. Errepikapenaren ezinbestekoa jakintzaren bidean.\nHauskortasunaren babesle sentitzen naiz egunero, orduro, minuturo, segunduro…\nAldi berean hauskor sentitzen naizelarik babesle gisa. Besarkadak eta muxuak miresten ditut, laztanak eta irriak. Maitasunak dakarren indarrak beste guztia argitzea lortzen duenaren bizipena. Pazientzi infinitu bat neure izatearen parte bilakatu da eta harriturik begiratzen diot neure buruari hainbat egoeratan agertu izan dudan jarrerarekin.\nAma, lagun, zaintzaile…alaba…hitzak, ekintzak, emozioak, bati-bat emozioak.\nEta emozioen hari fin horri tiraka HAUSKORTASUNAREN putzu goxoan igeri egitera gonbidatu nahi zaituztegu. Harremanaren hariak nola eraikitzen ditugun guraize erraldoiak gainean sentituz. Eraikitzen ari garen harreman hori hausteko beldurrez. Ematen dugun pauso bakoitza zapuztuko den zalantzaz. Baina hari horiek, nahiz eta finak izan, afektuz, errespetuz eta maitasunez sortzen bagoaz, sendoak izateko aukera asko ditugulakoan nago.\nPsikomotrizitatean haur batekin bizitzeko aukera izan dudan bide eder bat, zuekin konpartitu nahiko nuke. Elkarrekin egiten hasi ginen lan horretan bi elementu garrantzitsu zeuden indartu nahi izan nituenak: mugimendua eta harremana. Eta biak hain estuki loturik egon arren, sortzen joan ginen harremanean zentratuko naiz.\nGaitasun asko erakutsi zituen hasieratik: bere erritmoaren lasaitasuna, unean uneko bizipen txikien plazera, jasotako maitasuna zabaltzeko gaitasuna, ekintza bakoitzean jartzen zuen interesa, esperimentaziorako grina, harremanerako irekitasuna. Eta jarraitu nezake. Baina nahiz eta hasierako asteetan gurasoak saioan egon, bazegoen beregan indar bat, interesa, harreman berriak sortzeko eta kasu hartan gure artekoa. Une hartan eraikia zuen famili triangeluan lekua egin zidan. Niretzat, helduleku txikiak izan arren, saiatzen nintzen heltzen begirada bati, irribarre bati, eskaintzen zidan objektu bati. Eta ni saiatzen nintzen ispilua eskaintzen, han egoten, beretzat egoten, orain eta hemen. Baina banuen beldurra eta zalantza, eraikitzen ari ote ginen zubirik edo gai izango ote nintzen atxikimenduzko harreman bat sortzeko. Egiten ari ginen lana portzelanazkoa zela sentitzen nuen askotan, ez nintzelako ausartzen berak eskaintzen zidan horri nire identitatez erantzuten. Baina nire sentsazioak ziren, suposizioez kutsatuak eta konturatu nintzen bere hauskortasunean babesten nintzela, ni ez erortzeko edo hanka ez sartzeko. Azken finean, nire hauskortasuna alboratzen ari nintzen eta hori gabe ezin ninteken altxa eta aurrera jarraitu.\nBeraz ahalik ondoena egiten hasi nintzen, baina egiten, nekien horretatik. Berak egiten zuena imitatzen hasi nintzen. Adostasun moduko bat lortu genuen jolasaren kodean. Errespetu giro bat, onarpena, egitearen energia. Eta horrek aukera eman zidan erantzun desberdinak ematen hasteko, pixkanaka bi subjektu desberdin ginela aldarrikatzen hasteko. Elkarren erreakzioek aberasten gintuen, zain egoten hasi ginen, besteak egingo zuen horren zain. Hutsuneak agertzen hasi ziren, emozioz betetako esperoak eta bestearen beharra, NI hori eraikitzen joateko indarra sortzen joan zen.\nNoski zeudela frustrazioak, nahasmenduak, amorruak. Baina bete gabeko behar horiek identifikatzen saiatzen ginen, eginez. Segurtasunaren beharra hasieratik ereiten saiatu ginen. Prest sentitu zenean, ama eta aita kanpoan gelditu ziren, atea irekita. Handik aurrera nik egiten nion harrera eta jasotzen nuen, leku berean, konfiantza hartzen joan zedin. Honekin oso lotua askatasunaren beharra aipatuko nuke. Aukeratzeko askatasuna edukiz, erabakiak hartzen joatea. Ez dela bate erraza, baina probatuz, ezaugarri hori bere identitatearen parte izatea, ze ederra ezta?. Nortasunaren aldarrikapen beharrak garrantzia zuen. Pertsonaren osotasuna erdigunean jartzea eta bere benetakotasuna jolasean nahiz mugimenduan garatzea. Bere existentziari zentzua ematearen beharra ere aipatuko nuke. Behin baino gehiagotan zalantza izaten nuen berak nahi zuena edo behar zuena egiten ote zuen. Egiten zuen horretan eta zentzu zabalean eboluzioak ikusten nizkionean lasaitu egiten nintzen. Bi hilabete ipuinekin igaro zituen. Beretzat garrantzitsua zen handik jaso nahi zuena eta konturatu nintzen ipuinetatik haratago zihoazen ekintzak egon zirela, gure arteko harremana estutzen lagundu zutenak. Ipuineko pertsonaiak imitatzen genituen, otsoaren ahoan hatza sartzera ausartzen ginen, ipuineko orriekin haizea ematen genion elkarri, ipuina erdi itxita gure teilatua, babeslekua bihurtzen zen eta jarrai nezake. Bat batean ipuinak utzi eta bere gorputzean zentratzen hasi zen. Hauskortasunak eusten gintuen eta lasaitasunak besarkatu, zintzotasunak busti eta detaile txikiek erakusten ziguten nondik jo. Beti ere barrura begira.\nEta eskerrak hauskorrak garen, pentsatzen dut. Bestela lehertu egingo ginateke, nonbaitetik, barrura begiratzeko ikaraz biziko ginateke eta besteari begietara begiratzen ez ginateke ausartuko.\nEz dakit, askotan hain da zaila gure asmoen indarra jaitsi eta haurraren asmoei heltzea. Bidea beraiek markatzen digute eta gure bidera ekartzen saiatzen gara. Baina beraien sentsazioekin gu baino konektatuagoak daudela pentsatzen dut eta zergatik ez beraien bidelagun izan. Harkaitz Canoren hitz hauekin amaitu nahiko genuke.


Olagueko elkarretaratzea, eguraldiarengatik bertan behera - Ultzama - Amezti.eus\nOlagueko elkarretaratzea, eguraldiarengatik bertan behera\nAmezti.eus 2021-12-10 17:34\nAbenduaren 4an N121A errepidean gertatutako istripuak eragindako heriotza salatzeko elkarretaratzea deitu zuten. Bihar, abenduaren 11a, izan behar zuen eguerdiko 12:00etan, baina eguraldiarengatik bertan behera uztea erabaki dute.\n"Errepidean ibiltzeko arriskua “handitu da” eta ez dugu uste merezi duenik han agertzeagatik beste ezbeharrik izatea" adierazi dute N-121-A plataformatik. Errepide horretan ibilgailu astunen joan-etorria ez mugatzeko gobernuak hartutako erabakiaren aurka eta Olaguen izandako azken hildakoa salatzeko eta omentzeko deitu zuten elkarretaratzea. Euriteengatik eta haren ondorioengatik ekintza atzeratzea erabaki du plataformak.\nBi autok eta kamioi batek istripua izan zuten abenduaren 4an, eta ondorioz, hildako bat eta lau zauritu izan ziren. Urteak daramatzate errepideak gurutzatzen dituen herrietako bizilagun eta alkateek Nafarroako Gobernuari soluzio bat eskatzen. Izan ere, arrisku handiko errepide horretan heriotza ugari eragin dituzten istripu asko egon dira azken urteotan, eta bizilagunek, besteak beste, bide horretan geldialdirik ez duten kamioiak bertatik ateratzeko eskatzen dute.\n"Ez da arraroa, orain arteko historiala ikusita, bizilagunen plataforma bat sortu behar izana gure eskubideak aldarrikatzeko", diote zabaldutako oharrean. "Erantzunen garaia iritsi da, soluzioen garaia. Horiek ez badira iristen, ardurak exigituko ditugu", gehitu dute.\nGizartea Anue Lantz Odieta


Ezker Iraultzailea - 68ko Maiatza Estatu Frantziarrean: lehen atala\nGerra ondorengo igoera ekonomikoa zela eta, burgesia harriduraz betea eta fidakor zegoen. Norman Macraek 1968ko maiatzean bertan, honakoa adierazi zuen The Economisten: “...Frantziaren abantaila handia Kanalaren beste aldeko bere bizilagunarekiko: bere sindikatuak era negargarri batean ahulak direla ”.\nUne iraultzaileak oso bereziak dira. Langile klasea, bere bizitza osoan zehar, nahiz eta bere bizi kalitatea hobetzeko borrokatzen duen, ez du sistema bere osotasunean zalantzan jartzen. Hala ere, gauzen ordenarekiko duten azaleko lasaitasun edo konformismoa, langileek eta gazteriak bere ondorio propioak ateratzeko balioko dien esperientzia metatzen dute. Bai burgesiaren analisten eta bai langile mugimenduaren ekintzaileen sektorean, joera zehatz bat dago, arrazoi desberdinak direla medio, langile agintarien jarrera mekanikoki langile klasean dagoen giroarekin identifikatzeko. Langileek eraso bati segituan erantzun ez izanak edo beren ordezkariek burgesiarekin haien interesentzat kaltegarriak diren itunak sinatzea baimentzea inongo erreakzio azkarrik gabe, horrek ez du esan nahi langileak gustura edo alde daudenik. Agintari hauen politikak eragiten duen kamusada dela eta erakunde hauetara masiboki ez afiliatzeak, horrek ere ez du esan nahi borrokaren ideia laga dutenik. Ordua iristean abian jarriko dira, beren erakundeak boterea hartzeari aurre egiteko gai izango diren itxaron gabe edota beren agintariek programa egokia babesten duten ala ez pentsatu gabe.\nGazteria lehena da kalera irteten\nBeste esperientzia iraultzaileetan bezala, gazteria izan zen Estatu Frantziarraren kontraesanak agerian azkarren azaldu zituenak. Martxoaren 22an hasi ziren lehenengo protesta ekintzak, Nanterreko unibertsitatean, Vietnamgoekin solidaritatean zegoen komite bateko ikasle batzuen alde, izan ere, leherketekin egindako atentatuez akusaturik, atxilotu egin baitzituzten. Erantzun moduan, unibertsitatea okupatu zuten. Gobernu frantziarrak ordea, errepresio gehiagorekin erantzun zuen: maiatzaren 2an poliziak Vietnamen inperialistek zuten papera salatzeko zegoen manifestazioa eragozteko sartu ziren, maiatzak 3aren modura, oraingo honetan Sorbonan, Nanterreren aldeko batzarra eragozteko eta azkenik, maiatzaren 4an, Nanterre eta Sorbonako unibertsitateak itxi egin zituzten.\nErrepresioak elkartasuna piztu zuen, mugimendua abiadura bizian zabalduz, batxilergoko ikasleak mobilizaziora batuz. Latinoen auzoa barrikadez bete zen, maiatzaren 3 eta 4ean zeuden polizien aurkako norgehiagokek zauritu eta atxilotuen zenbaki handi bat utzi zuten. Langile mugimenduak begi onez ikusten zuen ikasleen mugimendua, gazteen iraultza sentimenduarekin bat eginez poliziaren basakeriaren aurrean ez zen begira geratzen. Gau hartan Latinoen auzokoek ikasleei babesa eman zieten beren etxeetan, poliziei bere jarrera mespretxuz builaka azaltzen zioten bitartean. Beste askok, eskura zeukaten oro jaurtikitzen zuten leihoetatik, hainbeste urtetan pilaturiko ondoez guztia azaleratuz.\nHarrigarria bada ere, Alderdi Komunista Frantziarrak ikasleak salatu zituen. Maiatzaren 3an AKFko exekutibak kondena bat argitaratu zuen, bertan ezkertiarrek gobernuaren gabeziaren aitzakian egindako ekintzak salatzen zituen, baita ikasleen atsekabearekin espekulatuz, fakultateen funtzionamendua eragozten saiatu eta honekin ikasleen gehiengoak ezin zezakeela azterketak prestatu argudiatuz.\nL´Humanite AKFren egunkarian, “mozorroa kendu behar zaien sasi-iraultzaileak ” zirela irakurri zitekeen. Lehen unetik, estatu burgesak jazarritako errepresioaren aurrean ikasleen alboan jarri behar zuen AKFk. Bigarrenik, gazteria zutiarazi zuen mugimenduak zer adierazten zuen ulertu beharra zuen. Borroka aurrera eramateko beharrezkoak ziren kontsignak eta programak egiteko hurbilketa mota hau da, kontzientzia maila igo eta aurreiritziak ezabatzeko erabili behar den prozedura, beti ere ikuspegi sozialista bat emanez. Azken finean, mugimenduaren aurrean autoritatea irabaztea eta alderdiaren izaera iraultzailea erakustea izan behar zuen helburua. Baina AKFk, prozesu guztian erakutsi zuen moduan, ez zuen izaera hori. Hau, SESBaren erregimen burokratikoa kritikatzen zutenei erantzun egokia emateko ezintasunari gehitzen zitzaion eta emaitza gazteen mugimenduarekiko izaera sektarioa eta mespretxua izan zen.\nEz dezagun ahaztu, paraleloki, urte hartako urtarriletik abuztura Pragako Udaberria gauzatu zela eta Waldeck Rochetek, AKFko idazkari nagusiak langile eta gazte txekoslovakiarren mugimendua zapaltzeko sobietarren esku hartze militarra justifikatu zuela.\nMobilizazioa gizarte guztira zabaldu zen\nMaiatzaren 4ean UNEF ikasle sindikatua erreakzionatzera derrigortua zegoen eta SNEP-Sup Ikasleen sindikatuarekin batera, atxilotu guztien askapena eman bitarteko greba mugagabearen deialdia egin zen. Errepresioa igoz zihoan: maiatzaren 6an Parisen fakultate guztiak itxi egin ziren eta CRSak (indar bereziak) eraso zituen manifestazioetan 739 manifestari ospitaleratuak izan zirelarik. Mugimendua haziz zihoan eta errepresioak beldurtu beharrean oldartu egin zituen gazteak, haserreak borrokarako erabaki sendoagoa emanez. Manifestazioak eta barrikadak jarraituz zihoazen, gero eta jende gehiagorekin. Maiatzaren 11an lehen ministroak, George Pompidou, Asiako bidaiatik bueltan, Sorbona ireki zuen elkarrizketarako eta normaltasunaren irudia emateko asmotan. Baina mugimenduak, zuzenki, kontzesio hau, gobernuaren aldetik ahulezi sintoma moduan ikusi zuen eta borrokak aurrera jarraitu zuen. Hala ere, sindikatu handienak, Force Ouvriere (1947an sortua CGTren banaketatik AKFk langile klasean zuen eragina gutxiagotzeko), CFDT(sozialkristauak), CGT (AKFri lotua ) eta CFTC kristaua, ez zeuden prest ikasle mugimendua langileenarekin lotzeko. L´Humaniteko orrietan berriz ere sindikatu baten papera berez errebindikaziozkoa dela azaltzen zen, inola ere ez abenturazalea. Hala ere, mugimenduaren presioa indartsuegia zenez maiatzaren 13rako CGT, CFDT eta ikasleen arteko deialdi bateratua ezartzea lortu zen. Berriz ere mugimenduak zuen arrazoi, ikaragarrizko arrakasta erakutsiz, milioi erdi pertsonen asistentziarekin. Gobernuak berriz ere atzera pauso bat eman zuen eta atxilotuak askatu zituen. De Gaulle, lasaitasun itxura ematearren bere agenda mantendu eta Errumaniarantz joan zen. Honez gero, ordea, keinuek ez zuten balio eta mugimenduak bere dinamika propioa izanda, igoerazko fasean sartu zen. Momentu horietan, langile klasea indartsu ikusten denean, ondorioak ateratzeko gaitasuna, ikasteko, ikaragarria izaten da; prozesuak lasaitasun egoeran baino azkarrago garatzen dira. 68ko Maiatzaren ikasgai garrantzitsuenetako bat langile klaseak iraultza bat egiten jakin zuela izan zen, nahiz eta beren erakundeek deituak ez izan, nahiz eta zuzendaritza zuzen bat ez aurkitu. Beren klaseko sena nahikoa izan zen burgesiaren kontrola zalantzan jartzeko. Ikasleek erakutsitako borrokak ere ez ziren izan zuzendaritza hobeagoa zutelako. Daniel Cohn-Bendit agintariak zioen: “Ez genuen berehalako helburu politikorik... ez zegoen antolakuntzarik: Martxoaren Hogeitabia ere ez zen gai antolakuntza moduan egoera bere gain hartzeko ”.\nIkasle matxinada iraultzaren ataria zen\nIkasleen mugimenduak langileak kutsatzeko ez zuen denbora asko behar izan. Nanteseko Sud-Aviation fabrikako greban, hasieran eskaerak soilik ekonomikoak izatetik, soldataren mantentzea, lanaldiaren murriztea; langileek, alderdien edo sindikatuen inongo agindurik gabe, fabrika okupatu eta bertako zuzendaria eta bere laguntzaileak atxilotu zituzten. Parisko Renault-Billancourt fabrikan manifestazio bateko ikasleak langileekin batu ziren, elkarturik eta ukabila altxaturik Internazionala abesten zuten bitartean. Ez dira adibide isolatuak; egunak, orduak igaro ahala, grebak Estatu guztian zabaldu ziren. Maiatzaren 19an 2 milioi grebalari zenbatu ziren, maiatzaren 20an 5 milioi, maiatzaren 21ean 8 milioi eta azkenik, maiatzaren 28an 10 milioi langile ziren greban zeudenak. Enpresa handiak mugimendu honen lehen lerroan zeuden, Renault, Michelin, Peugeot, Citroën, minak, portuak, autoen sektorea, ontzigintzakoak, metroa, gasa, elektrizitatea , sektore bat bera ere ez zen borrokaren garapenetik libratu. Milioika langilek fabrikak okupatzen zituzten, senari jarraituz, sistema kapitalistaren zutabe nagusiena kolokan jarriz: jabetza pribatu santua edo beste era batean esanda, burgesiaren ekoizteko baliabideen jabegoa. Langileak fabriken jabeak sentitzen dira. Kapitalismoa estu eta larri dago.


Nori, Jauna, zeuri baino besteri eskini negijo nik, kartilla edo liburu txiki onetan lagunai opa deutsedan prutu gitxija? Ezer badauka onik, zeuria da eskina guztietati. Bestia neuria. Kurutze orretan zeure Gorputz biguna, ederra, garbija ta Jaungoikozkua arantzaz ta ultzez zulotuta, kolpez zaurituta, azotez eratzita, autsez ta luurrez ezainduta, biaztunez ta ozpinez mingotxtuta, odoltuta, illunduta, minduta, esegita, burlaz ta desondraz estalduta, oinak ta besuak burdina zorrotzez josita, geu gaiti illten zakustazanian bateti; ta besteti, itsutasun zorigaistoko bategaz ta ezjakin lainotsu bategaz etsaijak beretuta daukazala zoro zororik, zeure odol santubaren balijuagaz erosi ta garbitutako arimak ibiliera ta olgeeta sarritako nasaijetan, eureen luurrezko gorputz ustelkorrai nai ta gusto laarregi emotia gaiti; Zeuk ondo dakizun ustiagaz, ta neure arimako ta bijotzeko gogorik zintzuenagaz, zeure esku jotsijeetara bialduten dot, Jesus Kurutzekua, ibiliera ta olgeta santubeen neurria, euki legizaneen gatza, ta ezin legizaneen ozpina. Zeuk dakuszu, nire naija egijazkua ta arteza dana. Baita nire egina ezer ez dana bere. Emon egijozu bada, Jesus maitia, neurrizko-gatz-ozpin oni zeure amodijuaren su bitzija, ixio ta erre dagizan luurrezko gorputzetako pekatubeen autsak, ta sortu dagijan geure arimeetan zeure bildur santuba ta grazija. Parkatu, Jauna, niri, Zeuri berba egiten azartuba.\nOlgeetia, ibiltia, denporia iragotia, aisia artutia ta dibertidutia dira, kristinaubeen goguan, egitadeetan ta auan txito sarri dabilzanak, ta oitura onai edo galdubai askotan izatia emoten deutseenak. Au gaiti ainbeste gauza esaten dira eureen gainian Eskritura Sagraduban, theolojijako ta erakuste oneko liburubetan. Eureen izenagaz batiatuten dira, bai gorputz kansaubari atseen eragiteko, bai buru nekatuba arinduteko ta bai osasun jausija sendotuteko dagozan olgeta modu inozentiak. Ta bai, pekatuba, nasaitasuna, libertadia, desonestidadia ta oitura inpamiak beti oinian eukiteko ta geitubaz eruateko, arimeen arerijuak asmau dituban olgeeta galdubak bere. Izenak ez dirian legez eureenez pekatuzkuak, ta dagozan legez olgeeta batzuk ez txaarrak, pekatu ez dirianak, guztiak onzat emon gura litukee mundubak, diabrubak eta aragijak.\nAlan olgeetiaren izenagaz ta estalgijagaz egiten dira, kristandade guztia desondreetan dabeen gatxak, ta aintxinako jentilak bere lotsaz baino egiten ez zitubeen pekatubak. Oneen kontra ixildu bagarik diadar egiten dabee Eleisiaren giza aldi guztietako Gurasuak eta Erakuslaak. Baita Espiritu Santubak bere leku askotan, aitu gura dauenarentzat.\nOlgeeta guztien artian lekurik zabalena ta zer pensau geijeen daukana da dantzia. Lenago edo geruago, modu batera edo bestera, gitxiago edo geijago dantzetan ez dan olgetiak, ez dauka gatzik, ez dauka gustorik. Orregaiti ainbeste gauza esan dira ta eskribidu dira, Moisen denporati ona dantziaren gainian. Batzuk lau ormaren artian sartuta, dantziak berezko izatian daukazan asmo utsai jarraituta, eskribidu ebeenak. Ta bestiak, gizonaren naturaleza jausijari begiratuta, Ebanjelijoko espiritubagaz naasteko dantzia egiten dabeen moduban esaminauta, eureen gainian berba egin daueenak. Areek esan dauee, dantzia berez ez dala pekatu. Ta bestiak, dantzia berez pekatu izan ez arren, egiten dan moduban ta naturaleza jausijak gizon ta emakume naaste egin leijan moduban, pekatu dala edo pekatuko okasino urrekua dala.\nMenturaz ez da kristandade guztian dantza desonestubagorik ta lotsa gitxiagokorik egiten egun argiz, euskal-errijetan baino. Jazo leiteke au geure euskeran kasik ezer bere eskribiduta ez dagualako dantza galduben gainian.\nBada, izanik euskal-errijetako jentia kristinautasun andikua euren tratu, artu emon ta egitade guztietan, dira txito nasaijak euren olganzako dantzeetan.\nAu gaiti pensau dot, azartu biar dodala naasteko dantzeen bereno madadikatuba azaldeetara, euskal-errijetako kristinau itsubak kontuban jausi ditezan eureen uts egite andi onetan. Ta ene ondorik beste batek argi geijagogaz, pluma obiaguagaz ta zelo santubaguagaz amaitu dagijan sail au. Eskatuten deutseet guztiai: au irakurri, noberari ez bajuako legez, naasteko dantzai begiratu ta dantzarijak ondo ondo esaminau artian, ez naijela sinplezat euki.


Zergatik ordaintzen du Espainiak Europako laugarren argi garestiena? | Consumer\nEnergia berriztagarriei pizgarriak ematen dizkieten gobernuek eta zergek argindarraren ordainagiria igotzen dute energia berriztagarriei\nEgilea: Blanca Álvarez 2015-ko abenduak 16\n2008 eta 2014 artean, argia% 52 igo zen Espainian, Europako batezbestekoa baino askoz ere handiagoa; beraz, Ebko laugarren ordainagiri elektrikoa du, Danimarkaren, Alemaniaren eta Irlandaren atzetik. Zergatik? Hurrengo artikuluan aipatzen den bezala, garrantzitsuenen artean daude, besteak beste, David Robinson The Oxford Institute for Energy erakundeko kide den David Robinsonek egindako “Guraize-efektua” ikerketa eta Europako eta Estatu Batuetako argiaren prezioen arteko konparazio-txosten bat, besteak beste, “Guraize-efektua” eta “Europako eta Estatu Batuetako argiaren prezioen arteko konparazio-txostena”. Gobernu-falka hori gabe, gure faktura elektrikoa Europako laugarren garestiena izango litzateke, hamaikagarren lekuan.\nZergatik da hain garestia argia Espainian?\nKrisia hasi zenetik, Espainiako argiaren faktura Europako Batasuneko gainerako herrialdeetan baino erritmo askoz handiagoan hazten ari da. Eta okerrena da elektrizitate-prezioaren igoera handia —batez ere kontsumitzaile txikiei eragiten diena eta, batez ere, kontsumitzaile txikia— hornidura elektrikotik kanpoko kostuekin lotuta dagoela (argiaren sorkuntza eta banaketa), eta Gobernuak elektrizitatearen ordainagirira kargatzen dituela. Izan ere, argindarraren faktura osoaren% 46 karga publikoak dira, David Robinsonek zuzentzen duen ikerketa-lanaren arabera. Gauza bera diote Industria Elektrikoaren Espainiako Elkarteak (Unesa), “kostu politikoetan” errezibo honen kostu handiaren arazoa ikusten baitute. Zein dira eta nola eragiten digute?\nEnergia berriztagarrietarako eta kogeneraziorako primak milaka milioi euro dira urtean. Hala ere, Energia Berriztagarrien Ekoizleen Elkarteak azpimarratu du berriztagarriek, primak izan arren, jasotzen dutena baino gehiago ematen diotela sistemari. Gainera, haren iritziz, elektrizitatea garestia da nuklearrek eta instalazio hidroelektrikoek jasotzen duten gehiegizko ordainsariagatik.\nEnergia nuklearraren etenaldiaren kostua oso handia da. 1984an, zentral nuklear berriak eraikitzea debekatu egin zuten Espainian, eta bost deuseztatu ziren martxan jarri aurretik. Haietan inbertitutako enpresak konpentsatzeko kalte-ordainak ezarri ziren. Eta milaka milioi euro ordaintzen dira urtero kontzeptu horrengatik kontsumitzaile guztien artean argiaren ordainagirian.\nPenintsulatik kanpoko konpentsazio-kostuak ere ordaintzen dituzte denek, hau da, uharteei elektrizitate-hornidura eragiten dien gainkostua. Hala, Kanarietan edo Balearretan bizi diren espainiarrek ez dute gastu hori ordaintzen.\nBadira, halaber, ikatz nazionalerako primak ere. Ikatz-meatzeak itxi ez daitezen (ezin da lehiatu beste herrialde merkeagoekin eta kalitate handiagokoekin), meatzeen funtzionamendua diruz laguntzen duen elektrizitatearen gaineko zerga berezia kobratzen da.\nFakturan, gainera, lehiakideen trantsizio-kostuak ordaintzen dira. Enpresek jasotzen dituzten “kalte-ordain” batzuk (7.813,2 milioi euro) jasotzen dituzte, sektore elektrikotik liberatzeko legearekin merkatuan lehiakide berriak sartzean lortutako irabazien beherakada konpentsatzeko. Energia-eredu berri baten aldeko plataformak uste du gainkonpentsazioa dela, eta, laguntza hori emanez gero, argiaren ordainagiria% 10 ingurukoa izango litzatekeela.\nEta zergak ere ordaintzen dira. Espainian, faktura hau% 21 BEZarekin zergapetzen da, eta elektrizitatearen gaineko zerga berezia ia% 5 da. Horrek esan nahi du, praktikan, argiaren erreziboari, oinarrizko ondasun bati, aplikatzen zaiola luxuzko ondasunek jasaten duten zerga-ordainketa bera.\nTarifa-defizita: sistema elektrikoaren zorrak ordaintzea\nTarifaren defizita da argia garestitzen duen beste gastu handi bat. Elektrizitate-horniduraren kostuaren eta elektrizitatearen prezioaren arteko aldea da. Teorian, uste du elektrizitate-konpainiek kobratzen duten zenbatekoa ez dela nahikoa kostuak estaltzeko, eta, horregatik, defizit hori aitortzen zaie, Estatuak elektrizitateekin duen zorra dela. Nork ordaintzen du azkenean? Kontsumitzaileak, zehazki, argiaren fakturaren %6 eta %7 artean.\nZer egin daiteke argia merkatzeko?\nDavid Robinson doktoreak elektrizitateari buruzko tesietan proposatzen du faktura elektrikoaren handitzea eragiten duten politika publikoen kostuaren zati bat Estatuko Aurrekontu Orokorren bidez edo karbonoaren gaineko zerga baten bidez finantzatzea.\nThe Oxford Institute for Energy erakundeko kideak ere uste du komeni dela berrikuntza sustatzea CO2 emisioak murrizten dituzten teknologietan. Energia konbentzionalekin lehiatzeko behar ez diren teknologiak ez dira diruz lagundu behar, eta tarifak berregituratzea gomendatzen du.\nekonomia elektrizitate-aurrezpen energia aurreztea energia elektriko energia-kontsumoa tarifa elektrikoak


Tabernek berriz zabaltzeko aukera dutela eta, terrazak handitzeko baimena emango die Galdakaoko Udalak establezimenduei, pandemia garaian aurrez egin duen bezala. Oso egoera zaila pasatzen ari den ostalaritzari laguntza ematea eta distantziak mantentzeko neurriak erraztea da erabakiaren helburua, eta terrazak jartzeko guneak handitzeko, aparkaleku batzuk gutxituko dira. Urtarrilaren 11ra arte egongo da indarrean baimena, oraingoz. Eusko Jaurlaritzak orduan jakinaraziko ditu neurri berriak eta, Udalak ere, egoeraren balorazioa eginda, erabakiko du zein erabaki hartu.\nTerrazak handitzeko baimenarekin batera, honako eskaerak egiten dizkie Galdakaoko Udalak tabernari eta ostalariei:\n➤ Bezeroek mahaiak erabili aurretik eta ondoren garbi egon behar dutela gogorararazten du Udalak. Segurtasun neurriak bermatze aldera, mahaiak garbituta edo desinfektatu gabe dauden adierazteko eskatzen du; mahaietan identifikatiboak jar daitezela garbituta edo garbitzeko dauden zehaztuta. Bi koloreko txanpon bat edo kartulina bat izan daiteke, adibidez: papera edo txanponaren alde gorria ikusten bada garbitu beharra dagoela adieraziko du, esaterako, eta berdea ikusten bada garbituta eta beraz erabilgarri dagoela.\n➤ Ahal dela eskaerak mahaietan bertan egin daitezela gomendatzen da, eta, ezin den kasuetan, gehienez hiru pertsona egon ditezela barran aldi berean.\n➤ Mahaien arteko distantziak errespetatzea.\nOstalariengana bezala, herritarrengana ere zuzendu nahi du Udalak: datuek oso joera ona izan dute Galdakaon orain arte, eta horri eusteko ahalegin guztiak egiteko eskatzen die guztiei: arduratsu izateko norberaren, ingurukoen eta komunitatearen hobebeharrez. Aldi berean, lanean ari direnekiko errespetua eskatzen du, eta une gogorrak igarotzen ari diren ostalariei lana errazteko.


House of Cards (2013- ) - Azpitituluak euskaraz\nAzpitit ¦ 2017-03-01 ¦ 10:12 ¦\nBBCk Erresuma Batuaren alderdi kontserbadorearen eremuan kokatu zuen House of Cards telesail originala. Baina Netflix-ek erosi zituenean eskubideak, iraupen luzeko bere lehen telesaila ekoizteko, Estatu Batuetara eta alderdi demokratara eraman zuen fikzioa. Frank Underwood Kongresuko kidea eta bere emaztea Claire dira protagonistak hasieran, botere-goseak definitutako bikote bat. Frank Kongresukide gisa hasten dela diogu, baina denboraldietan aurrera... oso gora iritsiko da.\nHouse of Cards S03 osorik\nvia Open Data Euskadi ¦ 2017-03-01 ¦ 10:14\nHirugarren denboraldia 2015ean banatu zuen Netflix-ek, eta hasten da Frank Underwood presidente dela jada. Baina nola legealdia hasita hartu duen kargua, berehala hasi beharko da prestatzen hurrengo hauteskundeetako hautagaitzarako, eta denboraldia Iowako primariekin amaitzen da.\nDeskarga : HouseOfCards-S03-eus-ehh.zip 271KB ()


"Bad boys for life" — Kulturaz\n"Bad boys for life" https://www.kulturaz.eus/zinea/bad-boys-for-life https://www.kulturaz.eus/zinea/bad-boys-for-life/@@download/image/BAD BOYS FOR LIFE.jpg\n2020/02/10 21:00 (Ikuslearen eguna)\n113 min. / 2020 / AEB / Komedia, Akzioa /\nBad Boys For Life 'bere jatorrizko tituluarekin iritsi zaigu eta ez 'Dos polícias rebeldes 3 ' izenburuarekin hasieran espero zen bezala.\nMarcus Burnett (polizia inspektorea) eta Mike Lowrey (adin ertaineko krisia pasatzen ari den gizonezkoa) kide-ohiak elkartuko dira, mertzenario batek hauen aurka mendeku hartu nahi duen une batetan, bere anaia hiltzeagatik. Horrez gain, poliziaren unitate espezializatu batekin ere ikusi beharko da bikotea, abentura berri batetan.\nFilma Adil El Arbi-k eta Bilall Fallah-k zuzendu dute. Trilogia ixteko itzuli da bikotea, baina oraingo honetan ez dute Michael Bayren zuzendaritzapean egingo, aurreko bi lanak zuzendu zituena. Bayk ez zuen interesik izan proiektuan jarraitzeko eta, frankiziaren lekukoa utzi zien Adil El Arbi eta Bilall Fallah-ri.\nAktore lanetan, Will Smith ('Dos Policías Rebeldes', 'Men in Black'), Martin Lawrence ('Dos policías rebeldes', 'Esta abuela es un peligro'), Joe Pantoliano ('Dos policías rebeldes', 'Memento'), Kate del Castillo ('Sin Escrúpulos'), Paola Núñez ('The Son') eta Happy Anderson ('Mindhunter') aukitu ditzakegu, beste askoren artean.


Dorre elektriko bat erre da San Andresen - Arrasate - Goiena.eus\nDorre elektriko bat erre da San Andresen\nUbane Madera 2010-06-17 14:15\nAtzo gauerdian sustoa izan zuten San Andresko auzotarrek. Tiroen antzeko zaratak entzun ziren, baita argitasuna ikusi ere; lekuko batek kontatutakoaren arabera, Grupo San Juanetik etxafuegoak balira moduan ikusi zituzten.\nBada, Udaltzaingotik emandako informazioaren arabera, gertatu zena izan zen Iberdrolaren dorre elektriko bat erre egin zela. San Josepe kaleko dorrea, Kurtzetxiki inguruan, hain zuzen ere. Zorionez, ez zuen bestelako kalterik eragin, ez pertsonal eta ezta materialik ere.\nGertaera horrez aparte, Udalean ez dute bestelako gertakariren berririk. Patxi Arburuak, Zerbitzu Saileko arduradunak kontatutakoaren arabera, goizeko lehen orduan ibili dira herriko ibaien urak zaintzen, eta dagoeneko ur kopurua gutxitu egin zaiela ikusi dute. Beraz, zorionez, badirudi okerrena pasatu dela. Dena den, oraindik alertan gaude, badaezpada, Herrizaingo Sailaren arabera.


Teknologia berriekin erlazionatutako jardunaldiak, Garaia Berrikuntza Gunean - Arrasate - Goiena.eus\nTeknologia berriekin erlazionatutako jardunaldiak, Garaia Berrikuntza Gunean\nAmaia Txintxurreta Guridi 2010-12-03 14:53\nGarai berriak, teknologia berriak eta enpresa berriak izeneko jardunaldia egin dute Arrasaten. Bertan Microsoftek atera berri dituen hainbat produktu eta aplikazio erakutsi dituzte. Horrez gain, Mondragon Unibertsitateak datorren urtean martxan jarriko duen Sistema Txertatuen masterrari buruz ere hitz egin dute.\nMicrosoftek berriki atera dituen produktu eta aplikazioak ezagutzeko, Mondragon Unibertsitateko informatika, elektronika eta telekomunikazioko 60-70 ikasle inguru bildu dira.\nMugikorretarako Microsoften sistema eragile berria aurkeztu dute jardunaldian: Windows Phone 7a. Apple-en Iphone-arekin lehiatzeko atera du Microsoftek mugikor hori eta interfaze berriak, hainbat zerbitzu bateratzen ditu.\nMicrosoft Surface produktua ere aurkeztu dute. Berezitasuna da ukimen bidezko pantaila duela. Mugikorra bezala, dagoeneko salgai dago eta pantailaren prezioa 12.000 eurokoa da.\nBestalde, Microsoftek ideia txapelketa bat jarri du abian, Windows Phone 7rako aplikazio bat sortzeko lehiaketa: Imagine Cup Lehiaketa, hain zuzen. Bertan parte hartzeko, hiru laguneko taldea osatu beharko da eta lanak aurkezteko epea zabalik egongo da otsailera arte. Irabazleek New Yorkera bidaia irabaziko dute.\nEta bukatzeko, jardunaldia aprobetxatu dute MUren Sistema Txertatuen masterraren nondik norakoak aditzera emateko; 2011an jarriko dute martxan, bi urteko masterra izango da eta oso praktikoa izango dela azaldu du Eñaut Muxikak, MUko Sistema Txertatuen masterreko koordinatzaileak.


Antonio Fogazzaro - Wikipedia, entziklopedia askea.\nVicenza, 1842ko martxoaren 25a\nItaliako Erresuma (1861eko martxoaren 17a - 1911ko martxoaren 7a)\nVicenza, 1911ko martxoaren 7a (68 urte)\nidazlea, poeta, eleberrigilea eta politikaria\nAntonio Fogazzaro (Vicenza, Italia, 1842ko martxoaren 25a - Vicenza, Italia, 1911ko martxoaren 7a) italiar idazlea izan zen.\nZuzenbidean doktorea zen, baina legeak utzi zituen idazle izateko.\nMiranda bertsoz idatzitako eleberrian (1871) emakumearen arima aztertzen du. Malombra (1881), Daniel Cortis (1885) eta Poeta baten Misterioa eleberrietan giza grinak jarri zituen joera mistikoen kontra, eta eztabaida sutsuak piztu zituen. Piccolo mondo antico (1895) Risorgimentoko (1848-1859) politika barruan gizonaren bizitza azaltzen saiatu zen. Aldiz, Piccolo mondo d´oggi obran ateismotik federako pasabidea adierazi zuen. Il Santo liburua (1905) Elizaren ustetan modernistegia zelako Indizean sartua izan zen.\nBere Barne Egunkaria eta Aitortzako koadernoak liburuetan, materialismoaren kontrako jarrera azaldu zuen.\nWikimedia Commonsen badira fitxategi gehiago, gai hau dutenak: Antonio Fogazzaro\nGutenberg proiektua: 2759


Aurrezkiei etekina ateratzea: finantzen kudeaketa delegatzea | Consumer\nAurrezkiei etekina ateratzea: finantzen kudeaketa delegatzea\nAurrezkiek errentagarritasun handiagoa lortzen laguntzeko, erakundeek doan eskaintzen dizkiete bezeroei kudeatzaileak.\nAurreztaile gutxik hartzen dituzte zorioneko erabakiak, eta ez dute ateratzen ahal bezain errentagarritasun ona. Zertarako balio du, adibidez, warrant bat harpidetzeak haren funtzionamenduari buruz ezer jakin ezean? Inbertitzeko tresna bikaina da, baina ez badakigu nola jokatu, hobe izango da beste diseinu ulergarri batzuk aukeratzea eta eskura izatea. Hori dela eta, hurrengo lerroetan aholkatzen den bezala, onura gehiago lortzeko, komeni da banku-produktuak kontratatzea, eta horien funtzionamendua kudeatzaile profesionalen esku uztea, bankuek doan ematen baitute.\nBankuek ondarea kudeatzeko zerbitzua eskaintzen dute, eta bezero gehienek eskura dezakete zerbitzu hori. Doakoa da auzi-jartzaileentzat (ez dago kuotarik ordaindu beharrik), eta kontu korronte osasuntsu bat izatea besterik ez da beharrezkoa, eta, merkatuetan eragiketak eginez, aurrezkien errentagarritasuna handitu nahi da, bai errenta aldakorrekoak bai finkokoak.\nKomeni da banku-produktuak kontratatzea, horien funtzionamendua ezagutzen bada eta kudeatzaile profesionalei aukera ematen bazaie.\nErabakiak profesionalen esku uztean (bankuan bertan daude), horiek arduratuko dira prozesu horretaz. Bezeroaren profilaren eta emandako kapitalaren arabera, modu eraginkor eta malguan jarduten dute, inbertitzailearen ezaugarrietara eta finantza-merkatuen inguruabarretara egokituz. Alde horretatik, aurreztaile txikiak ez du arduratu behar banku-sektoreak sortzen dituen ehunka produktuak bilatzeaz eta ulertzeaz; kudeaketa delegatu horren bidez, zure eskariari erantzungo diozu.\nEstrategia hori aplikatzeko tresnarik onenetakoa inbertsio-funtsak dira. Horien bidez, ondarea dibertsifikatu egin daiteke, aktibo-moten arabera, eremu geografikoen arabera, igorlearen arabera edo kudeatzaile bakoitzeko. Badira beste batzuk baino funts errentagarriagoak, arrisku handiagoarekin edo txikiagorekin, baina inbertsioan eskarmentu handia duten profesionalek kudeatzen badituzte, alferrikako arriskuak kentzen dira.\nBezeroei aholkularitza ez zaie inbertsio-funtsetara mugatzen; beste finantza-aktibo batzuk ere sartzen dira, errenta aldakorrean edo finkoan. Erabiltzaileek burtsan inbertitu eta balore-zorro bat egin dezakete, bankuaren burtsa-analisi-sailaren gomendio objektiboen arabera.\nBaina errenta finkoko produktuei ere irekitzen zaie, une batzuetan, bonuak, obligazioak edo zor publikoaren beste produktu batzuk erostea gomenda baitaiteke. Are gehiago, ezinbestekoa bada, zure erakundetik bankuetako ordaindukoak kontratatzeko aukeraren berri eman dezakete, betiere, eskainitako errentagarritasuna beste produktu kontserbatzaile batzuena baino hobea bada.\nFuntzioak delegatzearen bost abantaila\nBankuek zerbitzu batzuk dituzte bezeroen ondarea kudeatzeko, finantza-merkatuak ezagutzen dituzten profesionalen zuzendaritzapean.\nKudeatzaileek produktu edo aktibo finantzario onenak hautatuko dituzte, agenda ekonomikoak markatzen dituen une eta egoeraren arabera.\nEskatzaile bakoitzaren profilera egokitzen dira. Inbertitzaile bakoitzarentzat onena bilatzen dute, eta bezero oldarkor batentzat modu desberdinean kudeatzen dute defentsarako izaera handiagoa duen beste batentzat baino.\nArriskuak minimizatzeko aukera ematen du, eta, aurrezkiak berak kudeatuz gero, areagotu egin litezke.\nInbertsioa dibertsifikatuagoa da, eta errenta aldakorra eta finkoa konbinatzeko aukera ere badago.\naurrezkiak banku diru errentagarritasun gestor-eu inversor-eu


Gora Euzkadi askatuta — Eibar.ORG | Eibarko peoria\nHemen zaude: Hasiera / Blogak / Amatiño / Gora Euzkadi askatuta\namat 2006/06/26 11:12\nAsteartean, Bergarako Udalaren biltzar-aretoan, Sabino Arana Fundazioak aurkeztu zuen Hombre libre sin patria libre. Memorias desde la Resistencia vasca. 1936-1980 liburua non, Iñaki Anasagastiren laguntzaz, Jokin Inzak 45 urteko memoriak kontatzen dituen. Aurkezpena Victoriano Gallastegi alkateak egin zuen di-da batean, bere etxean seguru sentitzen denaren patxadaz, mahai-gaineko produktua Bergarakua izatearen harrotasunaz eta leku berean pastela mozten ohitua dagoenaren erraztasunaz. Ondoren, Juan Mari Atutxa Sabino Arana Fundazioaren lehendakariak arratieraz arrasti on esan eta, bizkaiera osotu, naro, oparo eta joriaz Inzaren zertzeladen berri eskaini zigun.\nOstean, Iñaki Anasagasti senatariak, Venezuelan jaio izanak baino eman ez ditzakeen jarioaz eta emozioaz, biografiatuarenak kontatu zizkigun, argi eta zoli, luze eta zabal, inoren ipi-apak bere baitan guztiz barneratuak balitu bezala. Hurrena, berriz, Patxi Azkargorta (entrenatzailearen aita), Jokinen herkide, adiskide, espetxelagun eta erresistentzia bereko morroia: Ez dot ezer idatzitta ekarri... , ezta behar ere. Hizlari profesional gutxi gero, berea bezain euskara gozo, iaio eta jatorraz.\nAzkenik, Jokin Inza bera, el Gordo: 12 neskari euskaraz egiteko eskatuz karta anonimo bana bidali zien 18 urteko gaztea; alemanei zein falangistei adarra joten ibilitakoa eta CIArekin harremanak izandako espia; Venezuelako Erresistentziaren suspertzaile eta Radio Euzkadiren eragilea; Agirre lehendakariaren Jaurlaritzapeko saltsa guztien perejila; beti ihesi aritu arren, bizpahiru espetxeren inauguratzailea; bizitza erdi ezkutuan pasatutako satorra; Jesus M. Leizaola, Manuel Irujo, Martin Ugalde, Joseba Rezola, Juan Ajuriagerra etab. klandestinitatean ezagutu zituena...\nDenok zain, 82 urteren bueltan zer kontatuko, zer azalduko. Eta horra non gure gizonak zutitzeke luzatzen duen muturra mikrofonorantza eta, makila eskuetan duela, hiru hitz baino ez dituen esaten: Gora Euzkadi askatuta¡


Lehioen instalazioa | Larzabal Kristaldegia\nAurrekontua 24 – 48 ordutan ... Eskatu\nAitzindariak gara PVCzko eta ALUMINIOzko leihoak instalatzen.\nKasu bakoitza aztertzen dugu, irtenbiderik egokiena aurkitzeko arazo bakoitzarentzat.\nA+++ balorazioa duten profilak erabiltzen ditugu, oreka perfektua ziurtatzeko errendimendu energetikoaren, erosotasunaren eta estetikaren artean.\nEstetikaz ari garelarik, lerro zuzenak edo kurboak aukeratu ahal izango dituzu, kolore-gama zabala… zure leiho eta ateentzat (praktikableak, lerragarriak edo irristariak).\nKÖMMERLING, GEALAN, CORTIZO eta VEKA profilek aukera egokiak eskaintzen dizkizute zure etxeko leihoentzat.\nPVC-ez eginiko lehioak\nPVCzko leihoak merkatuko leiho orekatuenak dira beren ISOLAMENDU – PREZIO erlazio bikainagatik, eta isolamendu-estandar zorrotzenak betetzen dituzte.\nHainbat leiho-mota erabiltzen ditugu, 70 mm, 82 mm… lodierakoak, eta eraikuntza bakoitzaren ezaugarrietara egokitzen gara. Erabateko garrantzia ematen diogu leihoaren HERMETIKOTASUNARI, eta horregatik erabiltzen dugu ESTANKOTASUN-JUNTURA BIKOITZA, baita JUNTURA HIRUKOITZA ere kasu batzuetan. Gure leiho guztiek itxiera perimetralak dituztenez, zarataren, haizearen eta euri-kolpearen kontrako babes handia dute.\nPVCa ezin hobea da leihoak fabrikatzeko, material ez-eroalea eta iraunkorra delako.\nAluminioa tenperatura-eroalea da. Ondorioz, ‘Zubi Termikoaren Haustura’ (RPT) sistema erabiltzen dugu isolamendu termiko egokia lortzeko.\nRPT profilean, leihoaren barne-osagaiak eta kanpo-osagaiak bereizten dituzten elementuak sartzen dira, leihoaren isolamendu-ahalmena hobetzeko. Aluminioz eginiko leiho-profil hau da isolamendurik onena lortzen duena.\nAluminiozko leihoetan, nabarmentzekoa da orri ezkutuko leihoa. Aluminiozko profilen lerdentasunari eta mehetasunari esker, beirazko azalera bikaina lortzen da, % 30 handiagoa aluminio tradizionalarekin edo PVCarekin lortzen dena baino.\nBeirak berebiziko eragina du leihoaren isolamendu termikoan eta akustikoan.\nProfesionalek aholkatzen dute azken belaunaldiko beira instalatzea, zure leihoaren aliatu onena izango delako.Bi edo hiru beira jartzen ditugu, propietateak konbinatuz, emaitzarik onena lortzeko:\n• Isolamendu termiko indartua.\n• Isolamendu akustikoa.\n• Eguzki-kontrol adimenduna.\n• Erabateko gardentasuna eta argitasuna.\n• Bidea ixten die izpi ultramoreei.\nItxitura-sistema berri hau asko erabiltzen ari da eraikuntza berrietan, bi izanik abantailak: ikuseremu zabalagoa eta % 100 argitasuna.\nEstetika gardena du ezaugarri nagusi, ez baitu profilik erabiltzen orrien artean. Beraz, itxitura ez da traba aurrean dugun den-dena ikusteko. Gainera, kristalezko orriak errail baten gainean irristatu, tolestu eta bata bestearen kontra pilatzen dira.\nSegurtasuneko beira tenplatuak erabiltzen ditugu, kolpeekiko erresistenteak.\n“Mallorquina” motako aluminiozko arotzeria-sistema, ate eta leihoetarako. Barrurantz edo kanporantz ireki daitezke.\nBalio estetiko handikoak dira eta ukitu berezia ematen diete etxeko leihoei. Barrutik eta kanpotik, prestazio handiak lortuta.\nHainbat aukera: itxitura lama finkoekin edo mugikorrekin.\nKristalekin edo panelekin.\nIxte-sistema eskulekuarekin edo enbutitua.\nPASSIVE HOUSE-ren eskutik instaladore titulatu ofizialak gara\nLARZABAL KRISTALDEGIA, S.L. 2008an Hernanin (Gipuzkoa) sortutako empresa, esperientzi handiarekin 20 urtetik gorako sektorean.\nOficina: Aste-Oste. 8:30-13:00, 15:00-19:00. Ost. 8:00-14:00\nTaller: Aste-Oste. 8:00-13:00, 14:00-17:30. Ost. 8:00-14:00\nLegezko abisuak -Pribatutasun politika- Cookien politika\nWebgune honek cookie propioak eta hirugarrenenak erabiltzen ditu informazioa biltzeko, gure zerbitzuak hobetzeko asmoarekin: Informazio gehiago.


2/17 Irizpena, EAEn behi-aziendaren okelaren eta behi-aziendaren okelakien etiketatze fakultatiborako sistema aplikatzeko neurriak araupetu dituen azaroaren 21eko 235/2000 Dekretua indargabetu duen ..\nIrizpena 2/17, EAEn behi-aziendaren okelaren eta behi-aziendaren okelakien etiketatze fakultatiborako sistema aplikatzeko neurriak araupetu dituen azaroaren 21eko 235/2000 Dekretua indargabetu duen Dekretu-Proiektuari buruzkoa\nIrizpena 2/17 Copyright © 2017\n2017ko maiatzaren 16an, Ekonomiaren Garapen eta Azpiegitura Sailaren idazkia sartu zen Euskadiko Ekonomia eta Gizarte Arazoetarako Batzordean; idazki horretan, honako proiektuari buruzko txostena egiteko eskatzen zen: “EAEn behi-aziendaren okelaren eta behi-aziendaren okelakien etiketatze fakultatiborako sistema aplikatzeko neurriak araupetu dituen azaroaren 21eko 235/2000 Dekretua indargabetu duen Dekretu-Proiektua”, Euskadiko Ekonomia eta Gizarte Arazoetarako Batzordeari buruzko maiatzaren 17ko 8/2012 legearen 3.1. artikuluan ezarririk dagoenaren arabera.\nHonako hau da Dekretuaren xedea: Europako arautegian gertatu diren aldaketak betetze aldera, EAEren esparruan behi-aziendaren okelaren eta behi-aziendaren okelakien etiketatze fakultatiboa araupetzen zuen 235/2000 Dekretua indargabetzea.\nBerehala bidali zitzaien agiriaren kopia Batzordearen Osoko Bilkuraren kide guztiei, haiek beren proposamenak eta iritziak igor zitzaten, horiek oro Lan-Batzorde egokiari bidaltze aldera, Euskadiko Ekonomia eta Gizarte Arazoetarako Batzordearen Jardunbiderako Araudian ezarririk dagoenaren arabera. 2017ko maiatzaren 29an bildu zen Garapen Ekonomikorako Batzordea eta, batzarrean hartutako erabakiak oinarri hartuz, honako Irizpen-Proiektu hau egin du, ekainaren 5eko Osoko Bilkuran aurkezteko, eta Osoko Bilkurak aho batez onetsi du.\nEAEn behi-aziendaren okelaren eta behi-aziendaren okelakien etiketatze fakultatiborako sistema aplikatzeko neurriak araupetu dituen azaroaren 21eko 235/2000 Dekretua indargabetu duen Dekretu-Proiektuak hitzaurrea, 235/2000 Dekretua indargabetzen duen artikulu bakarra eta azken xedapena ditu.\nHitzaurrean azaltzen denez, Europako Parlamentuaren eta Kontseiluaren 2000ko uztailaren 17ko 1760/2000 zenbakiko (EE) Araudian honako beharkizuna jasota zegoen: estatu kide baten agintaritza eskudunak etiketatzearen arloan nahitaezko ez diren aipamenak biltzen dituzten baldintzen pleguak baimendu edo onestea. Baimena emateko edo onesteko prozedurak administrazio-zama handia eta administrazioentzako kostu ekonomiko handiak eragin ditu, eta horiek guztiak inondik inora ere ez dira prozedura horrek planteatzen zituen onurekiko proportzionalak izan.\nHori dela eta, Europako Parlamentuaren eta Kontseiluaren 2014ko maiatzaren 15eko 653/2014 zenbakiko (EB) Araudiaren bidez, etiketatzearen arlorako arestion adierazi diren aipamen fakultatiboen alorrerako baldintza-pleguetan eskatzen zen guztia indargabetu da. Hala ere, indargabetze horrek ez du galarazten behi-aziendaren okela merkaturatzen duten eragile ekonomikoek eta erakundeek beren produktuetan aipamen fakultatibo horiek eskaintzen jarraitzea. Araudi honetan ezartzen den beharkizuna honakoa da: “aipamen horiek objektiboak, agintari eskudunek egiaztatzeko modukoak eta kontsumitzaileek ulertzeko modukoak izatea”.\nAraupetze berri hori zuzenean aplika daiteke estatu kideetan, indarrean jartzen den unetik bertatik. Aitzitik, segurtasun juridikoa bermatze aldera, estatu kideen lege-testuak indargabetzea edo egokitzea gomendatzen da.\nEstatuak bere arautegia egokitu du, azaroaren 25eko 543/2016 Errege Dekretuaren bidez, eta EAEn, berriz, arestion aipatu diren baldintza-pleguak onetsi eta baimentzeko prozedura araupetu eta Araudia Erkidego honen berezko egiturara moldatu zuen azaroaren 21eko 235/2000 Dekretuan, era berean, haren indargabetzea zehazten da orain.\nGure irizpean jarri da EAEn behi-aziendaren okelaren eta behi-aziendaren okelakien etiketatze fakultatiborako sistema aplikatzeko neurriak araupetu dituen azaroaren 21eko 235/2000 Dekretua indargabetu duen Dekretu-Proiektua.\nEuropako Erkidegoaren arautegian, hots, Europako Parlamentuaren eta Kontseiluaren 2000ko uztailaren 17ko 1760/2000 zenbakiko (EE) Araudian honako beharkizun hau jasota zegoen behi-aziendaren okelaren eta honen deribatuen etiketatze fakultatiborako: agintaritza eskudunak egiaztatutako baldintza-plegua eta erakunde lokabe baten kanpoko kontrola edukitzea. Horrezaz gainera, sistema hori Erkidegoaren Nekazaritzako Politikaren arloko zuzeneko laguntzekin loturik zegoen, behien entzefalopatia espongiforme deritzon eriak eraginda; garai hartan, aribideko sektorearen gardentasuna bermatzeko ezarri zen politika hori.\n2014. urtean, Europako Parlamentuaren eta Kontseiluaren 2014ko maiatzaren 15eko 653/2014 zenbakiko (EB) Araudiaren bidez, behi-aziendaren okelaren etiketatze fakultatiborako sistema horien xedapenak indargabetu ziren, eta horien ordez borondatezko etiketatzerako beste sistema batzuk ezarri dira, aurrekoaz bestelako edukia dutenak; halaber, horietan guztietan nekazaritzako produktuetarako eta elikagaietarako arautegi orokorra aplikatzen da (Europako Parlamentuaren eta Kontseiluaren 2012ko azaroaren 21eko 1151/2012 (EB) Araudia).\nAldarazpen horrek, egungo etiketatze-sistema hagitz erraztea ekartzeaz gain (administrazio-zamak eta operadoreentzako kostuak gutxitzen baititu), ez dute kontsumitzaileek egiazko informazioa jasotzeko duten eskubidea murrizten, zeren eta produktu honi buruzko informazioa, nahitaezko etiketan jasotzen denaz at, elikagaien arloko informazioaren arautegi orokorraren itzalpean baitago.\nHainbestez, egokitzat jotzen dugu Europako arautegia Erkidego honen berezko egiturara moldatu zuen 235/2000 Dekretua indargabetzea, eta gure aholkupean jarri den arauaren balorazio positiboa egiten dugu.\nEuskadiko Ekonomia eta Gizarte Arazoetarako Batzordeak egokitzat jotzen du “EAEn behi-aziendaren okelaren eta behi-aziendaren okelakien etiketatze fakultatiborako sistema aplikatzeko neurriak araupetu dituen azaroaren 21eko 235/2000 Dekretua indargabetu duen Dekretu-Proiektua” izapidetzea, aholkularitza-organo honek egin dituen gogoetekin.\nBilbon, 2017ko ekainaren 5ean\nBatzordeburuak O.E: Idazkari Nagusi


Garoña ez ireki berriro - Ekologistak Martxan - Euskal Herria\n2015ko Novemberren 6\nTalde ekologistek arduragabekeritzat jotzen dute Garoñako Zentral Nuklearra berriz ere martxan jartzeko saiakera. Zeharo zaharkiturik dagoen teknologia erabiltzeak istripu nuklear bat izateko arrisku handia ekarriko luke. Energia berriztagarrien aldeko apustua egitea ezinbestekotzat jotzen dute.\nGaroñaren kontrako Foroa, Ekologistak Martxan eta Gure Energiak (Eredu Energetiko Berri baten aldeko Plataforma) taldeek modu bateratuan sinatutako testuan, Garoñako Zentral Nuklearra berriz ere martxan jartzeko saiakera salatu nahi dute. Izan ere Nuclenor jabeak (Iberdrola eta Endesa) kapital-zabalkuntza egin duela jakin izan dute eta, era berean, SNK (Segurtasun Nuklearraren Kontseilua) eta gobernuarekin biltzen ibili direla dioten informazioak iritsi baitira.\nEuskal Herriko gehiengo sozial eta politikoak urteak daramatza zentral honen egoera txarra salatzen eta bere behin-betiko itxiera eskatzen. Hiru urte pasa dira bere jarduera bertan behera utzi zuenetik eta bi guztiz itxi zenetik. Guztira, 43 urte ditu. Berriz ere martxan jarri ahal izateko, konponketetan egin beharreko diru inbersio erraldoiak ez luke arrailez beterik eta zaharkiturik dagoen zentral honen ziurtasuna bermatuko talde hauen aburuz. Bere iraungitze-data gainditurik dago eta bertako teknologia zaharkitua guztiz. Aldi berean, ekoipen fotovoltaiko eta eolikoak blokeo lotsagarria jasaten duela salatu nahi izan dute ekologistek. Guzti honengatik, ez dute beharrezkotzat jotzen, inundik inora, zentrala berriz irekitza, hare gehiago, bere egoera ikusirik, arduragabekeria itzela iruditzen zaie, matxura berriek istripua larria ekar lezake, jario erradiaktiboa, adibidez.\nGaroñaren Kontrako Foroa, Ekologistak Martxan eta Gure Energia taldeek, Garoñako zentral nuklearra martxan jartzeko baimena ez onartzea eta behin-betirako ixtea eskatzen dute.\nPUXIKA HAU BEZALAXE HUSTUKO DA GAROÑA\nGaroñako zentral nuklearraren hurbiltasunak eta etengabeko mehatxuak kezka sorrarazten digute Bizkaitarroi. Horrexegatik nahi dugu berriro irekiko ote den eztabaida puxika bat bezala hustu dadila eta, ondorioz, zentral kutsagarria eta toxikoa eraitsi dadila.\n← Petronorren zigorra positiboa baina eskasa Gunerik gabeko klima-aldaketaren aurkako jardunaldiak →


NEHEMIAS 1, Navarro-Labourdin Basque (BHNT) | Chapter 1 | The Bible App | Bible.com\n1 Nehemias Helciasen semearen hitzac. Hau guerthatu cen hogoigarren urthean, casleuco hilabethean, eta ni Susaco gazteluan nincen.\n2 Eta Hanani, ene anaietaric bat, bera eta Judaco guiçon batzu ethorri ciren, eta gathibutasunetic guelditu eta bici ciren Juduez eta Jerusalemez berri galdatu naroten.\n3 Eta ihardetsi çarotedan: Guelditu direnac eta gathibutasunetic han utziac içan direnac gure herrian, atsecabe handitan eta laidotan daudeci; Jerusalemeco harrasia urratua eta hango atheac suz erreac dira.\n4 Eta horrelaco solasac aditu nituenean, jarri nincen, eta nigarrez eta deithorez egotu nincen asco egunez. Barur eta othoitz eguiten nuen ceruco Jaincoaren aitzinean.\n5 Eta erran nuen: Errequeitzen çaitut, ceruco Jainco Jaun hazcar, handi eta ikaragarria, batasun eta urricalmendu beguiratzen duçuna çu maithatzen çaituztenequin eta çure manamenduac iduquitzen dituztenequin;\n6 Çure beharriac heda eta çure beguiac çabal beitez, ençun deçaçun çure cerbitzariaren othoitza, orai gau eta egun çure aitzinean alchatzen dudana Israelgo seme çure cerbitzariençat; eta aithor darotzut Israelgo semeen bekatuez, ceinetaz çure alderat hobendun eguin baitira; nic eta ene aitaren etcheac bekatu eguin dugu;\n7 Erguelqueriac çoratu gaitu eta ez ditugu beguiratu çure manamendu, ceremonia eta erabaqui, Moisi çure cerbitzariari manatu ditutzunac.\n8 Orhoit becedi Moisi çure cerbitzariari eman dioçun hitzaz, cinaroelaric: Noiz-etare hautsico baituçue ene leguea, nic barraiatuco çaituztet populuetan;\n9 Eta baldin ene ganat bihurcen baçarete eta ene manamenduac beguiratzen eta bethetzen baditutzue; ceruco berce bazterreraino bacinete eramanac ere, handic bilduco eta bihurraracico çaituztet nic ene icena han egon dadiençat hautatu dudan lekura.\n10 Eta hauquiec dira çure cerbitzariac eta çure populua, çure indarraren handiaz eta çure escu hazcarraz berrerosi ditutzunac.\n11 Othoi, Jauna, çure beharria atzarria egon bedi çure cerbitzariaren othoitzari, eta çure icenaren beldur içan nahi duten çure cerbitzarien othoitzari; bida çaçu egun çure cerbitzaria, eta urricalpen emoçu guiçon hunen aitzinean: ecic erregueren edarale nincen ni.


Juan Carlos Erregea Unibertsitatea - Wikipedia, entziklopedia askea.\nUnibertsitate publikoa, sarbide irekiko argitaletxea eta campus university (en)\nJavier Ramos López (en)\n1996ko uztailaren 8a\nJuan Carlos Erregea Unibertsitatea (gaztelaniaz: Universidad Rey Juan Carlos edota URJC) Espainiako Madrilgo Erkidegoan dagoen unibertsitate publiko bat da. 1996ko uztailaren 6an sortua izan zen.\nAranjuez, Alcorcón, Fuenlabrada, Móstoles eta Madrilen (Vicálvaro) campusak dauzka, bai eta Madrilgo erdigunean beste hainbat ikastetxe ere (Madrid-Manuel Becerra, Madrid-Quintana eta Madrid-Velázquez).\nEskaintzen dituen ikasketen artean honakoak daude: enpresen administrazioa, ekonomia zientziak, ingurumen zientziak, fisioterapia, ingeniaritza, medikuntza, kazetaritza, publizitatea eta nazioarteko harremanak.\nURJCko errektoretzaren eraikina\nURJCren eraikina, Madrilgo Manuel Becerra plaza\n1. departamenduaren eraikina, Móstolesko campusa\n2. departamenduaren eraikina, Móstolesko campusa\n2. ikasgelen eraikina (eskuinean) eta 2. laborategien eraikina (ezkerrean), Móstolesko campusa\nWebgune ofiziala (Gaztelaniaz) (Ingelesez) (Txineraz)\nOrriaren azken aldaketa: 2 apirila 2022, 18:19.


Lizar bat gutxiagorekin eta 21 plaza gehiagorekin zabaldu dute Bienabe Artiako aparkaleku berria : Antxetamedia\nLizar bat gutxiagorekin eta 21 plaza gehiagorekin zabaldu dute Bienabe Artiako aparkaleku berria (2021-05-06 13:30:33)\nIrunen ere, Artiako Lagunak elkarteak behin eta berriz salatu izan duen auzoko Bienabe Artiako aparkaleku berria aurkeztu du Udalak. 210.000 euroko inbertsioarekin, eta lau hilabeteko lanen ondotik, gaur ideki dute 40 plazako aparkalekua.\nCristina Laborda, Obretarako zinegotziak azaldu duenez, bertan zeuden 10 lizarretatik bat kendu dute azkenik, baina auzoan 40 zuhaitza gehiago landatu dituzte. Eta heldu den neguko landaketa sasoian aparkalekuaren inguruko berdegunea zuhaitz berriekin hornituko dute.\nBestalde, Artiako Lagunak elkarteak Blaia kanposantu pareko aparkalekua beti erdi hutsik egon ohi delarik, 100 bat metrora beste hau handitzerik ez zela behar nabarmendu izan du. Artia Auzo Elkarteak, aldiz, ez du berdin pentsatzen. Auzo elkarteko Jose Barreirok argi utzi du bizilagunak ez daudela prest Blaiaraino joateko, "urrundua eta puntu beltz" gisa sentitzen dutelako. Eta auzoan aparkatzeko arazo handia dagoenez, Bienabe Artiakoaz gain, aparkaleku gehiago aldarrikatzen jarraituko dutela iragarri du.


Gatazka "politikoki eta modu baketsuan" gainditu behar dela dio Otegik, eta bere egin du Altsasuko agiria - Euskal Herria - Berria\nGatazka "politikoki eta modu baketsuan" gainditu behar dela dio Otegik, eta bere egin du Altsasuko agiria\n2005ean 'Gatza' presoaren aldeko ekitaldian "terrorismoa goratzea" egotzita epaitzen ari dira gaur ezker abertzaleko kidea Espainiako Auzitegi Nazionalean. "Bat egiten dut ezker abertzalearen barne eztabaidako ondorioekin". Jon Enparantza eta Estanis Etxaburu atxilotzeko agindua eman du epaileak, ez direlako azaldu auzitegira; biok atzo jakinarazi zuten ez zirela joango. Ixiar Galardi eta Josune Irakulisi dira beste bi auzipetuak. Guardia zibilek esan dute ekitaldiaren "helburua Gatzak ETAn egindakoak goratzea" zela. Bihar jarraituko du epaiketak. BERRIA.INFOren zuzeneko kontaketa hemen.\nArnaldo Otegi ezker abertzaleko kideak Espainiako Auzitegi Nazionalean adierazi du Euskal Herriko gatazka "politikoki eta modu baketsuan" gainditu behar dela, eta horixe bera aldarrikatu zuela orain lau urte pasa Jose Mari Sagardui =iGatza=i presoaren aldeko ekitaldian. Han parte hartzeagatik epaitzen hasi dira gaur Otegi, "terrorismoa goratzea" eta "legez kanpoko bilkura egitea" egotzita. "Nire egiten dut Altsasuko agiria, eta bat egiten dut ezker abertzalearen barne eztabaidako ondorioekin", adierazi du, halaber,, eta "prozesu demokratikoa" egin behar dela. "Herritarren gehiengoak erabakitzen duena onartzea da eskenatoki demokratikoa. Ezker abertzaleak hala egingo du". Prozesu horretan euskal presoek ere parte hartu behar dute, Otegiren ustez. Ondoren, Angela Murillo epaimahaiburuak hari: "ETAren indarkeria irmoki gaitzesten duzu?". Otegik: "Ez dut erantzungo". Murillok: "Ez duzu erantzungo? Nik banekien hori". =lAzaroaren 14an==http://paperekoa.berria.info/harian/2009-11-15/002/009/Alde_bakarreko_erabakia_�prozesu_baketsu_eta_demokratikoaren_alde�.htm=l aurkeztu zuen ezker abertzaleak Altsasuko agiria -ordurako preso zegoen Otegi-. Euskal Herriko estatua eraikitzeko bideak "prozesu politiko baketsu eta demokratikoa" izan beharko duela dio agiriak, "indarkeriarik eta esku-hartzerik gabe" garatu beharko dela, "soilik bitarteko politiko eta demokratikoak erabilita"; ezker abertzaleak iragarri du horren aldeko apustua egina duela -"alde bakarreko erabakia da"-. =bJon Enparantza eta Estanis Etxaburu ez dira azaldu=b Gauza bera leporatuta, Jon Enparantza, Estanis Etxaburu, Ixiar Galardi eta Josune Irakulis dira beste lau auzipetuak. Atzo iragarri zuten bezala, Enparantza eta Etxaburu ez dira azaldu epaiketara, eta Angela Murillo epaileak biak atxilotzeko agindua eman du. Defentsa abokatuak epaiketa bertan behera uzteko eskatu dio, baina ez du eskaera aintzat hartu. Madrilera joan ez diren biek atzo salatu zuten Auzitegi Nazionala "Euskal Herriaren zapalkuntzaren tresna" dela eta ez daukala zilegitasunik euskal herritarrak epaitzeko. Gatzak oraindik ere preso jarraitzen duela gogoratu zuten Enparantzak eta Etxaburuk, eta hari "bizi osoko zigorra" ezarri diola Espainiako Justiziak. =bGalardiren eta Irakulisen deklarazioak=b Galardik gaur epaileari esan dio Gatzaren askatasuna eskatzeko asmoz joan zela Zornotzako ekitaldira, eta beste presoen eskubideak betetzeko ere eskatu zuela. Irakulisek azaldu du 2005eko ekitaldi hartan Zornotzako elkarteak batu zirela antolaketa lanean, "20-30 talde, kirolakoak, abesbatzak, ingurumenaz arduratzen direnak, sukaldariak... denetik; baina inolaz ere ez ezker abertzalekoak". Udalak Gatzaren askatasuna askotan eskatu izan duela gogoratu dio Irakulisek epaileari. Honek: "Zergatik eskatu zenituen zuk baimenak?". Irakulisek: "Lau urtez zinegotzi izan nintzen, eta udaletxeko funtzionamendua ezagutzen dut". Baimen denak lortu zituztela ere adierazi du. =bPolizien deklarazioak=b Polizia batek deklaratu du ekitaldian "presoa goratu" zutela, eta kartel batzuetan Amnistiaren Aldeko Batzordeen eta Batasunaren ikurrak zeudela -biak legez kanpo zeuden ordurako-. Guardia zibilek nabarmendu dute ekitaldiaren "helburua Gatzak ETAn egindakoak goratzea" zela. Lekuko gisa mintzatu dira. Defentsako abokatuak zalantzan jartzen ari dira ekitaldiari buruz txostena egiteko Poliziak erabilitako moduak, fidagarriak ez direlakoan. =bMurilloren erantzuna Otegiren gose greba dela-eta=b Otegi preso dago gaur egun, eta Euskal Preso Politikoen Kolektiboak (EPPK) deitutako gose greba jarraitzen ari da. Hori dela-eta Otegik ura edaterik ba al daukan galdetu dio Jone Goirizelaia defentsa abokatuak Murillori. "Ardoa edaten badu ere niri bost", erantzun du epaileak. =bBihar segituko du epaiketak=b 13:35ean bukatu da gaurko saioa, eta bihar jarraituko du, defentsaren lekukoekin. Auzitegiko iturri batzuen arabera, epaiketa bihar amaitu daiteke. =b29 urtean preso=b Gatzak 29 urte daramatza preso, eta duela lau urte hura aske uzteko eskatzeko ekitaldia egin zuten Zornotzan (Bizkaia), kartzelan 25 urte bete zituela-eta -1995ean bete zituen espetxealdiaren hiru laurdenak-. Ekitaldian parte hartu zutelako auzitara eraman dituzte aipatutako bostak. Otegik, Enparantzak eta Galardik hitza hartu zuten ekitaldian, Etxaburuk bertarako deia egin zuen eta Irakulisek ekitaldirako zein ondoren egindako manifestaziorako baimenak eskatu zituen udaletxean. Otegirentzat hemezortzi hilabeteko espetxe zigorra eta hamalau urteko inhabilitazioa eskatu du Fiskaltzak, eta beste laurentzat hamabost hilabeteko espetxe zigorra eta zortzi urteko inhabilitazioa. Eusko Jaurlaritzako Herrizaingo Sailaren baimen guztiak zituen ekitaldiak. Ermuko Foroak, baina, kereila jarri zuen, ekitaldi hartan "terrorismoa goratu" zela iritzita. Fernando Andreu epaileak iazko azaroaren 25ean kaleratu zuen auzipetze autoan esaten denez, "terrorismoa goratu" zuten aipatutako bostek. Angela Murillo da epaimahaiburu eta, Fiskaltzaz gain, Ermuko Foroa eta Dignidad y Justiciak ere egingo dute akusazioa.